Kisah Keturunan Raja Melayu Singapura Terakhir Yang Menyedihkan

Sebut saja nama Sultan Hussein Shah, ramai membayangkan peranannya dalam pemeteraian perjanjian 1819 yang menyaksikan Singapura diserahkan kepada Stamford Raffles yang mewakili Britain. Sejak itu, namanya hilang dari lembaran sejarah dan tiada siapa menyangka nasib yang menimpa keturunan-keturunan baginda yang menetap di Singapura hari ini.

Tetapi sebelum itu, eloklah diketahui kisah baginda terlebih dahulu. Semua maklum selepas kemangkatan Sultan Mahmud Shah III pada tahun 1812, tiada siapa tahu siapa pengganti baginda. Ini kerana baginda tidak menamakan secara formal siapa penggantinya selepas baginda mangkat.

Bagi para pembesar Melayu dan kerabat diraja Johor-Riau terutama Engku Putri Hamidah, mereka cenderung memilih baginda (ketika itu bergelar Tengku Hussein) sebagai pengganti. Tetapi pihak Bugis yang berpangkalan di Riau mahukan Tengku Abdul Rahman menaiki takhta bagi menjamin kekuasaan mereka secara proksi dalam Kesultanan Johor-Riau. Selain pihak Bugis, Belanda juga menyokongnya sebagai sultan dengan harapan dengan mengekang pengaruh British.

Selepas mendapat tahu adindanya menaiki takhta pada tahun 1818, Tengku Hussein yang ketika itu berada di Pahang berlayar pulang dan disambut oleh Sultan Abdul Rahman. Pada awalnya, baginda bersedia turun takhta dan memberi ruang kepada kekandanya menaiki takhta sebagai sultan. Bagaimanapun, langkah tersebut dihalang oleh pihak Bugis sekaligus mengakibatkan Tengku Hussein duduk dalam buangan di Riau.

Kisah pertikaian ini diketahui oleh Raffles hasil persahabatannya dengan Temenggung Abdul Rahman selepas mendarat di Singapura pada Januari 1819. Melihat ini sebagai peluang membina pangkalan baru di Hindia Timur, beliau menyakinkan sahabatnya itu menyeludup keluar Tengku Hussein dari Riau dan membawanya ke Singapura.

Di sinilah, Raffles memberitahu bersedia menyokong tuntutan Tengku Hussein sebagai Sultan Johor-Riau yang sah sebagai tukaran kepada kebenaran menubuhkan pangkalan perdagangan di Singapura bagi pihak British. Malah, beliau juga bersetuju membayar sejumlah besar pampasan kepada baginda dan Temenggung Abdul Rahman jika mereka berbuat demikian.

Hasilnya, kedua-dua pihak bersetuju dengan pemeteraian perjanjian 1819. Singapura perlahan-lahan menjadi pusat perdagangan penting British di Timur Jauh terima kasih kepada usaha keras Residen Singapura yang pertama, William Farquhar sekaligus mengundang rasa tidak puas hati Belanda. Dengan kemunculan Singapura, ia bakal menyaingi kedudukan Betawi di Pulau Jawa sebagai pelabuhan utama Belanda di Timur Jauh.

Perkara ini turut mengundang persoalan tentang status Sultan Hussein sebagai Sultan Johor-Riau yang sah. Ini kerana menerusi perjanjian itu, gelaran sultan yang dikurniakan bersifat gelaran semata-mata dan tidak diiktiraf oleh Raja-Raja Melayu yang lain. Selain itu, perjanjian ini secara tidak langsung mengukuhkan lagi kedudukan Sultan Abdul Rahman kerana bebas daripada pengaruh Bugis menerusi Raja Jaafar.

Tetapi secara perlahan-lahan, ramai pembesar Melayu mula menyokong Sultan Hussein. Sementara Sultan Abdul Rahman pula lebih selesa berada di Lingga dengan kuasa pentadbiran terletak di tangan Raja Jaafar di bawah pengaruh Belanda. Tetapi satu peristiwa pada tahun 1824 mengubah segala-galanya.

Perjanjian Britain-Belanda yang dimeterai pada tahun 1824 di London mengakibatkan Kesultanan Johor-Riau berpecah dua dengan bahagian Tanah Melayu dan Singapura jatuh ke tangan British. Sementara Belanda pula mengekalkan pengaruh mereka di Riau.

Kesan daripada perjanjian itu amat signifikan. Sultan Hussein boleh saja meneruskan tuntutan ke negeri Johor terutama selepas pemergian Temenggung Abdul Rahman ke rahmatullah pada tahun 1825 dan penggantinya, Temenggung Ibrahim masih kecil lagi. Tetapi selepas menyedari penglibatannya dalam perjanjian 1819 memecahkan pengaruh Johor-Riau, baginda memilih untuk tidak berbuat demikian.

Sultan Hussein terus bersemayam di Istana Kampung Gelam sehingga tahun 1834 sebelum berpindah ke negeri Melaka. Baginda kemudiannya mangkat setahun kemudian dan dimakamkan di Masjid Tengkera, Melaka.

Sebahagian keturunan baginda terus menetap di Istana Kampung Gelam sehingga akhir abad ke-20 sebelum diarah keluar oleh kerajaan Singapura agar istana tersebut dibaikpulih dan dijadikan sebagai muzium. Pada tahun tersebut, kerajaan Singapura memberi pampasan kepada 79 keturunan Sultan Hussein, 14 daripadanya menetap di Istana Kampung Gelam dan bakinya menetap di luar negara bagi memudahkan usaha pengambilalihan kawasan istana.

Selain itu, mereka turut memberi rumah baru kepada 14 individu yang menetap di istana ketika itu. Hampir kesemua keturunan Sultan Hussein menerima pampasan kecuali seorang individu. Begitupun, Singapura tidak pernah mendedahkan nama mereka kepada umum sekaligus menyukarkan usaha mengesahkan seseorang itu memang keturunan Sultan Hussein atau sebaliknya.

Bagi sesetengah daripada mereka, peristiwa tersebut memaksa mereka berdepan realiti kehidupan di luar istana seperti dialami Tengku Faizal, 43. Selepas meninggalkan istana pada tahun 1999, beliau kemudiannya bekerja sebagai pencuci bangunan dan kadang-kadang diusik dengan gelaran ‘anak raja pengendali sampah’. Kini, Tengku Faizal bekerja sebagai pemandu teksi tetapi bergelut mendapatkan wang secukupnya untuk menampung kehidupannya sekeluarga.

Berikutan statusnya sebagai penduduk berpendapatan rendah, beliau mendapat bantuan kewangan untuk meliputi kos penjagaan anak perempuannya. Bagi membolehkan mereka mempunyai lebih banyak wang, isterinya bekerja secara sambilan di sebuah restoran McDonald’s. Semasa ditemubual agensi berita Reuters, Tengku Faizal berkata, “Kami otak beku, kami tak kaya. Kami cuma ada gelaran sahaja.”

Bagi Tengku Indra, 67, beliau mengingatkan kerabat Sultan Hussein agar tidak hidup pada masa silam atau terlalu fokus kepada kesusahan yang dialami. Perunding yang pernah menetap di Istana Kampung Gelam semasa kecil itu berkata, “Kita bukan sebuah dinasti. Ia tidak penting sama ada anda seorang kerabat diraja atau tidak.

“Apa yang penting ialah anda harus bekerja keras melalui meritokrasi daripada menikmati status berdasarkan sejarah silam.” Anak beliau, Tengku Azan, 40, mempunyai seorang anak perempuan berusia dua tahun sekaligus menjadi generasi terbaru kerabat diraja Sultan Hussein. Begitupun, Tengku Azan merasakan generasi muda Singapura tidak akan berminat dengan sejarah Sultan Hussein.

“Masa silam sentiasa akan diketepikan dan tidak akan diraikan,” katanya. Bagi Tengku Shawal, 51, pula, walaupun berdepan dengan isu potongan gaji dan prospek pekerjaan tidak menentu akibat pandemik Covid-19, beliau sentiasa menziarahi Kampung Gelam dan menghadiri majlis-majlis keraian dengan memakai pakaian tradisional.

Tetapi seperti Tengku Azan, beliau juga kadang-kadang merasa kecewa bila memperkenalkan dirinya sebagai kerabat diraja, maklum balas orang ramai ialah, “Mereka masih wujud?” Mungkin kerana tidak mahu melihat anaknya menjadi bahan ejekan orang ramai kerana mempunyai gelaran Tengku, Tengku Shawal memilih tidak menamakan nama Tengku pada puterinya semasa hari kelahirannya.

Bagi seorang wanita yang hanya dikenali sebagai Puteri, 27, beliau berdepan tugas sukar menerangkan latar belakang dirinya kepada orang ramai tentang satu babak sejarah Singapura yang dilupakan. “Satu bahagian dalam diri saya merasa sedih kerana perlu menerangkan siapa diri saya. Tetapi bila sebut nama Putera Harry, mereka tahu baginda seorang putera raja,” katanya.

RUJUKAN:

Reuters. (2020). Cabbies and office workers: Meet Singapore’s ordinary royals. Free Malaysia Today. https://www.freemalaysiatoday.com/category/world/2020/10/27/cabbies-and-office-workers-meet-singapores-ordinary-royals/


Dewa P.erang Yang Disembah Masyarakat Jepun Ini Samurai Wanita?

Uesugi Kenshin (上杉 謙信) yang lahir pada 18 Februari 1530 adalah salah satu daimyo (tuan tanah Jepun) yang terkenal pada fasa Sengoku (p3rang sivil Jepun). Nama sebenar beliau adalah Nagao Kagetora, anak lelaki keempat Nagao Tamekage dari puak Nagao (kumpulan samurai). Keluarga ayahnya adalah pengikut setia kepada puak Uesugi dan ayahnya adalah daimyo negeri kuno Jepun bernama Echigo.

KONFLIK PEREBUTAN KUASA SEBAGAI KETUA PUAK NAGAO

Setelah kemangkatan bapanya akibat s3rangan dari pemberontak, abang sulung Kagetora, Nagao Harutake mahu merampas takhta ayahnya sebagai ketua puak Nagao. Kemudian perebutan kuasa antara lima adik-beradik Nagao sehingga salah satu abangnya terbvnuh. Kagetora pada usia 7 tahun terpaksa dihantar ke kuil Rinsen-ji oleh para pengikut mendiang ayahnya demi keselamatan dirinya. Sepanjang Kagetora di sana, beliau mempelajari ilmu Zen (salah satu ajaran Buddha Jepun) dan seni pertahanan diri.

Sehingga umur 14 tahun, salah satu pengikut mendiang Tamekage meminta Kagetora mengambil takhta dari abang sulungnya yang gagal sebagai ketua puak dan gagal memerintah Echigo.

Pada mulanya, Kagetora keberatan untuk melawan adik-beradiknya namun pada umur 15 tahun Kagetora melibatkan diri dalam pert3mpuran di istana Tochio bagi menghalang kemaraan pemberontak.

Kejayaan puak Nagao dari pert3mpuran tersebut menaikkan nama Kagetora kemudian pada tahun 1547 Kagetora akhirnya menggulingkan abang sulungnya, Harutake terpaksa berundur atas kejatuhannya dan telah meninggal dunia 5 tahun kemudian. Akhirnya Kagetora menjadi ketua puak Nagai dan daimyo Echigo dengan nama Uesugi Kenshin.

KENSHIN SEBAGAI DAIMYO ECHIGO

Kenshin semasa menjadi daimyo terkenal dengan nama ‘Harimau Echigo’ kerana keupayaan pemerintahannya dan ‘Naga Echigo’ kerana kepakarannya dalam medan p3rang. Kepakaran beliau ditambah lagi kepercayaan spiritual terhadap Bishamonten (dewa p3rang dalam Buddha Jepun) menjadikan para pengikut Kenshin percaya bahawa beliau adalah jelmaan dewa tersebut dan memanggilnya ‘Dewa P3rang’.

Negeri pertama yang Kenshin ingin miliki adalah negeri Etchu di barat Echigo dan beliau memasuki dunia politik Etchu pada awal 1550-an demi mencapai misinya. Etchu dikuasai oleh dua puak samurai bernama Jinbo dan Shiina. Pada mulanya, Kenshin menjadi orang tengah bagi kedua-dua puak yang bermusuhan. Kemudian Kenshin berpihak kepada puak Shiina dan menumbangkan puak Jinbo.

Berabad kemudian, Kenshin berpaling tadah kepada puak Shiina dan merampas istana mereka pada 1575 dan mengarahkan samurainya Kojima Motoshige membvnuh ketua Shiina bernama Shiina Yasutane. Beginilah kelicikan seorang daimyo terkenal dengan kepakaran strategi penaklukan.

Tahun 1563, Kenshin berjaya menakluk negeri Kozuke dalam Pert3mpuran Sano melawan puak Sano. Dari penaklukan tersebut, ramai ketua puak terpaksa tunduk di hadapan Kenshin. Pada 1570-an, Kenshin menakluk negeri Hokuriku dan Echizen yang pernah dimiliki oleh tentera Oda.

BERSAING DENGAN TAKEDA SHINGEN

Pernah Kenshin berp3rang banyak kali dengan daimyo jiran bernama Takeda Shingen yang memerintah negeri Kai. p3rang yang menjadikan kedua-dua daimyo ini terkenal adalah Siri P3rang Kawanakajima dan p3rang keempat adalah p3rang paling brutal antara kelima-lima siri p3rang ini.

P3rang keempat ini bermula dengan s3rangan terhadap khemah utama tentera Takeda sehingga kedua-dua pihak mengalami kematian tentera dalam jumlah yang besar, terutamanya Shingen kerana kedua-dua jeneral terbaik beliau telah terbvnuh.

Di akhir p3rang pada 1573, Shingen meninggal dunia dalam medan p3rang. Kenshin yang menjadi pemenang dalam p3rang tersebut menghormati lawannya dengan tangisan.

“Saya telah kehilangan saingan yang hebat. Kita tidak akan temui pahlawan sebegini pada masa akan datang!” Inilah ungkapan Kenshin terhadap saingannya.

AKHIR HAYAT KENSHIN

Di akhir kehidupannya, Kenshin berkonflik dengan satu lagi daimyo yang kemudian terkenal dengan penyatuan Jepun, iaitu Oda Nobunaga. Setelah kemenangan Kenshin terhadap tentera Oda dalam P3rang Tedorigawa (1577), beliau merancang untuk melancarkan pert3mpuran seterusnya tetapi beliau mengalami kesakitan di perut dan telah meninggal dunia pada musim bunga 1578.

Kanser perut adalah penyebab kematian Kenshin, akibat dari ketagihan meminum arak namun terdapat sumber menyatakan bahawa beliau dibvnuh oleh ninja semasa berada dalam tandas. Beliau kemudian dikebumikan di kuil tempat beliau belajar sejak kecil, Rinsen-ji.

Ini adalah puisi terakhir Kenshin saat sengsara melawan kanser perutnya:

Hidup yang berpanjangan hanya menikmati secawan sake,
Hidup empat puluh sembilan tahun berlalu seperti mimpi;
Saya tidak kenal apa itu hidup, apa itu mati.
Tahun demi tahun hanyalah mimpi semata,
Syurga dan Neraka ditinggal belakang;
Saya di sini berdiri pada subuh sinaran rembulan,
Bebas dari lampiran awan.

KENSHIN SEBENARNYA SAMURAI WANITA?

Pada pertengahan abad ke-20 Masihi, novelis Jepun bernama Tomoe Yagiri memberikan teori bahawa Uesugi Kenshin sebenarnya adalah wanita selepas beliau menemui laporan berkenaan Jepun pada abad ke-16 Masihi di istana Toledo, Sepanyol.

Laporan tersebut ditulis oleh Gonzales of Spain yang kemudian dihantar kepada Raja Philip II. Dalam laporan itu, Gonzales memberitahu Kenshin adalah ibu saudara kepada Uesugi Kagekatsu, anak kandung dari adik perempuan Kenshin. Dari sini Yagiri berpendapat bahawa orang Barat mengenali Kenshin sebagai wanita.

Berkenaan Kenshin sakit perut? Mengikut rekod dari buku ‘Todaiki’ iaitu buku sejarah tentang samurai pada era Edo bernama Matsudaira Tadaaki, Kenshin sebenarnya mempunyai kanser rahim.

Jadi, adakah rekod-rekod ini mampu menyokong teori bahawa Kenshin sebenarnya wanita?

Perwatakan Kenshin yang telah sejarahwan Jepun temui sebenarnya agak menarik. Kenshin tertarik dengan aktiviti yang biasa dilakukan oleh wanita-wanita bangsawan seperti membaca novel, puisi, dan menulis kaligrafi. Kenshin juga mempunyai fizikal seolah-olah wanita dengan mempunyai kulit yang halus dan rambut panjang yang mengurai. Beliau dikatakan bebas keluar masuk di penempatan wanita dalam istana diraja Kyoto.

Tambahan lagi, Kenshin tidak mempunyai isteri dan anak kandung. Dengan perwatakan feminin Kenshin ini seperti ‘pretty boy’, tidak mustahil sesetengah pencatat sejarah mengandaikan bahawa Kenshin adalah wanita.

KENSHIN TERKENAL DI MATA DUNIA

Bermula bulan Ogos 1926, Festival Kenshin atau Kenshin Kousai telah dilaksanakan dan menjadi perayaan tahunan pada setiap bulan Ogos. Festival ini berbentuk perarakan dan bermula dari istana Kasugayama bagi memperingati peristiwa Pert3mpuran Kawanakajima yang ke-4. Penyanyi terkenal Jepun bernama Gackt beraksi sebagai Kenshi sejak 2007 dan berkat kehadiran beliau, festival pada 2015 telah mencecah seramai 243,000 orang pengunjung.

Uesugi Kenshin juga terkenal di seluruh dunia melalui adaptasi filem, drama, dan permainan video Jepun. Kenshin hadir dalam permainan video seperti Samurai Warriors milik syarikat Koei dan Sengoku Basara milik syarikat Capcom. Dalam permainan video mobile Fate/Grand Order, Kenshin hadir dalam versi wanita.

RUJUKAN:

Sansom, George (1961). A History of Japan, 1334–1615. Stanford University Press.

Sato, Hiroaki (1995). Legends of the Samurai. Overlook Duckworth.

Turnbull, Stephen (1987). Battles of the Samurai. Arms and Armour Press.

Turnbull, Stephen (2013). The Samurai: A Military History. Routledge.


Jeneral Affendi Buang – Panglima Angkatan Tentera

Dilahirkan pada 21 Ogos 1961 di Kuching, Sarawak, Jeneral Tan Sri Affendi Buang yang kini berusia 58 tahun dilantik sebagai Panglima Angkatan Tentera Malaysia yang ke-21 dan merupakan Panglima Angkatan Tentera ke-2 daripada cabang Tentera Udara Diraja Malaysia selepas Jeneral Tan Sri Azizan Ariffin.

Jeneral Affendi mendapatkan pendidikan awal di tempat kelahirannya di ibu negeri Sarawak, Kuching sebelum menyambung pendidikan peringkat menengahnya di Sekolah Menenengah Kebangsaan Tun Abang Haji Openg di Kuching.

Pada tahun 1977, beliau telah berjaya menamatnya peperiksaan Cambridge Lower School Certificate (kini Pentaksiran Tingkatan 3) dengan cemerlang dan kecemerlangannya itu membolehkan beliau melanjutkan pendidikan peringkat menengah atas ke Kuala Lumpur di Maktab Tentera Diraja (RMC) pada tahun berikutnya.

2 tahun menuntut ilmu di RMC, Jeneral Affendi menamatkan persekolahannya apabila beliau berjaya mendapatkan keputusan yang cemerlang dalam peperiksaan Malaysian Certificate of Education (kini Sijil Pelajaran Malaysia).

Kerjaya Dalam Tentera Udara

Setelah cemerlang dalam peperiksaan Malaysian Certificate of Education, Jeneral Affendi menjejakkan kakinya ke Sekolah Pegawai Cadet (OCS) di Port Dickson, Negeri Sembilan pada tahun berikutnya iaitu pada tahun 1980 bagi meneruskan kerjayanya dalam bidang ketenteraan setelah 2 tahun menetap di RMC bagi menuntut ilmu.

Hari demi hari, setahun pun berlalu di OCS di Port Dickson. Tahun 1981 menjadi saksi apabila Jeneral Affendi terpilih bagi mengikuti latihan asas penerbangan di Pangkalan Udara Alor Setar sebelum berjaya menamatkan latihan lalu diatuliahkan sebagai pegawai berpangkat Leftenan Muda di dalam cabang Tentera Udara Diraja Malaysia pada tahun berikutnya.

Sebaik ditauliah sebagai pegawai, Jeneral Affendi telah di Pusat Latihan Terbang No. 3 di Pangkalan Udara Kuantan, Pahang. Di sana, beliau telah mula ditugaskan untuk menjalani latihan penerbangan bersama jet pejuang dan hal ini telah menjadi titik tolak dalam kemajuan kerjaya beliau sebagai seorang juruterbang pesawat pejuang di dalam cabang tentera udara.

Tidak lama kemudian, beliau telah diarahkan untuk bertugas di Skuadron 9 di Pangkalan Udara Alor Setar, Kedah pula. Seterusnya, bulan Jun 1985 menyaksikan beliau melaksanakan penugasan operasi pertama beliau bersama dengan pesawat pejuang model McDonnell Douglas A-4 Skyhawk milik Tentera Udara Diraja Malaysia pada ketika itu.

Kepakaran dan kemahiran Jeneral Affendi dalam mengawal dan menerbangkan pesawat pejuang milik Tentera Udara Diraja Malaysia telah menjadi faktor kepada pemilihannya untuk menyertai Latihan Kejurulatihan Penerbangan pada awal tahun 1988 di usianya yang begitu muda iaitu pada usia 26 tahun.

Setelah kira-kira 6 bulan menjalani latihan itu, Jeneral Affendi telah ditugaskan semula di Pangkalan Udara Alor Setar tetapi kali ini sebagai seorang jurulatih penerbangan yang bakal mencurahkan segala ilmu pengetahuan yang tersemat di dada kepada bakal-bakal juruterbang pesawat pejuang di sana.

Pada sekitar tahun 1980-an juga, kemahiran dan kepakaran Jeneral Affendi dalam mengendalikan pesawat pejuang ditonjolkannya dalam penglibatan beliau dalam operasi-operasi penerbangan untuk menentang p3mberontak-p3mberontak dari Parti K0mun1s Malaya (PKM) di semenanjung Malaysia dan juga Parti K0mun1s Kalimantan Utara (NKCP) di sekitar Kepulauan Borneo.

Setelah 12 tahun berkhidmat di dalam Tentera Udara Diraja Malaysia, Jeneral Affendi telah terpilih sebagai salah seorang perintis dalam pasukan teknikal kepada projek pesawat pejuang baharu, MiG-29 jauh ke utara dunia di Rusia.

Tidak keseorangan, Jeneral Affendi pada ketika itu juga turut disertai oleh Panglima Tentera Udara Ke-16, Jeneral Tan Sri Rodzali dan juga Panglima Tentera Udara yang terkini, Jeneral Dato’ Sri Ackbal menjadikan mereka perintis kepada projek pesawat pejuang baharu negara ini pada ketika itu.

Mereka inilah yang bertanggungjawab dalam mengkaji seluruh aspek keupayaan pesawat pejuang MiG-29 itu sebelum disalurkan dan dibekalkan pula hasil kajian mereka itu kepada Tentera Udara Diraja Malaysia bagi kegunaan operasi pesawat pejuang itu.

Pimpinan Jeneral Affendi

Mulai tahun 1997, Jeneral Affendi telah ditugaskan ke No. 1 Divisyen Udara sebagai seorang Pegawai Staf 2 Piawaian bertanggungjawab dalam hal-hal keselamatan dan kesiagaan sebelum dipertanggungjawabkan pula sebagai Pegawai Staf 1 bertanggungjawab dalam hal-hal operasi pejuang selepas itu.

Prestasinya yang baik semasa berada di No. 1 Divisyen Udara sebagai Pegawai Staf 1 dan Pegawai Staf 2 telah membuatkan beliau terpilih untuk dilantik menjawat jawatan Pegawai Memerintah kepada Skuadron 17 dan Skuadron 19 di Pangkalan Udara Kuantan di Pahang pada tahun 2002.

Dalam tempoh memegang jawatan tersebut, Jeneral Affendi telah menjadi pengasas bersama dalam penubuhan pasukan taktikal aerobatik pesawat pejuang MiG-29 yang telah diberi nama sebagai Smokey Bandits seterusnya menjadi ketua kepada pasukan ini sepanjang menjawat jawatan Pegawai Memerintah kepada Skuadron 17 dan Skuadron 19 itu.

Kira-kira 4 tahun kemudian iaitu pada tahun 2006, beliau telah diamanahkan dengan jawatan yang lebih besar dan penting iaitu sebagai Komander Pangkalan Udara Butterwoth di Pulau Pinang sebelum menjawat jawatan Pengarah J5 (Perancangan dan Kontingensi) di Markas Angkatan Bersama, Wisma Pertahanan pada sekitar tahun 2008.

Bulan Disember 2009 menyaksikan beliau dinaikkan pangkatnya ke pangkat Brigedier Jeneral seiring dengan pelantikannya sebagai Ketua Pengarah Operasi dan Eksesais di Markas Pemerintahan Operasi Udara di Wisma Pertahanan, Kuala Lumpur.

Pada sekitar tahun 2010 pula, Jeneral Affendi telah terbang ke United Kingdom bagi mengikuti sebuah kursus yang tempohnya diadakan selama setahun di Royal College of Defence Studies di London. Setahun berada di perantauan, Jeneral Affendi pun pulang sebelum ditugaskan semula sebagai Ketua Pengarah Operasi dan Eksesais di Markas Pemerintahan Operasi Udara di Wisma Pertahanan pada sekitar bulan September 2011.

Lebih setahun kemudian, beliau dinaikkan pangkatnya ke pangkat Mejar Jeneral sebelum dinaikkan lagi pangkatnya ke pangkat Leftenan Jeneral setelah dilantik untuk menggalas tanggungjawab sebagai Panglima Angkatan Bersama pada tahun 2014 di Markas Angkatan Bersama yang masih bertempat di lokasi yang sama iaitu Wisma Pertahanan.

Setelah beberapa bulan menjawat jawatan tersebut, beliau telah diamanahkan pula dengan jawatan Panglima Operasi Udara pada pengakhiran tahun 2014 sebelum dilantik pula menjawat jawatan kedua tertinggi dalam cabang Tentera Udara Diraja Malaysia iaitu Timbalan Panglima Tentera Udara pada tahun berikutnya.

Lebih setahun menjawat jawatan tersebut, tibalah masanya untuk Jeneral Affendi mengambil alih tugas sebagai Panglima Tentera Udara setelah Jeneral Tan Sri Roslan Saad bersara dari tugasnya sebagai Panglima Tentera Udara. Jeneral Affendi kemudian dilantik sebagai Panglima Tentera Udara yang ke-18 secara rasminya pada tanggal 21 Disember 2016.

Beliau juga merupakan Panglima Tentera Udara yang pertama yang berasal dari Kepulauan Borneo atau negeri Sarawak secara spesifiknya.

Setelah 3 tahun memegang jawatan Panglima Tentera Udara yang bertanggungjawab memimpin cabang Tentera Udara Diraja Malaysia dalam formasi Angkatan Tentera Malaysia, Jeneral Affendi pun bakal dilantik sebagai Panglima Angkatan Tentera bagi menggantikan Jeneral Tan Sri Zulkifli Zainal Abidin yang bakal bersara.

Akhirnya, pada tanggal 2 Januari 2020 iaitu pada awal tahun ini, Jeneral Tan Sri Affendi Buang pun secara rasminya telah dilantik sebagai Panglima Angkatan Tentera Malaysia yang ke-21 yang bertanggungjawab dalam memimpin barisan pertahanan utama negara dalam menjaga kedaulatan tanah air yang kita cintai ini.

Ulasan Penulis

Panglima Angkatan Tentera Malaysia, Jeneral Affendi Buang mempunyai pengalaman yang begitu luas dalam bidang ketenteraan dan pengalaman beliau yang begitu luas itu sudah tentu mampu memajukan serta membangunkan lagi tahap kemampuan barisan pertahanan negara kita.

Dalam kesempatan itu, ingin saya ucapkan selamat menyambut Hari Kemerdekaan Ke-63 dan marilah kita sama-sama memperingati, menghargai serta meraikan para pahlawan negara yang sudah mencurahkan peluh dan keringat dalam memastikan agar kita dapat terus berdiri di atas Bumi Malaysia ini.

Terima kasih para pewiraku!

RUJUKAN :

New Straits Times (4 Januari, 2020). The ‘Top Gun’ from Sarawak.      https://www.nst.com.my/opinion/columnists/2020/01/553295/top-gun-sarawak

Portal Rasmi Markas Angkatan Tentera (7 Januari, 2020). Profil Panglima Angkatan Tentera. https://www.mafhq.mil.my/index.php/my/94-panglima-tertinggi/181-profil-pat


Fantastic Beasts II: Membedah Falsafah Grindelwald

Fantastic Beasts: The Crimes Of Grindelwald baru sahaja keluar minggu lepas. Seperti Batman vs Superman: Dawn of Justice, filem ini sekali lagi mencetuskan perbalahan pendapat antara pengkritik filem dengan penonton. Pengkritik filem kata tak best, penonton ramai suka. Kepada sesiapa yang sudah atau belum tengok, boleh baca dahulu falsafah tentang Gellert Grindlewald, watak antagonis utama lakonan Johnny Depp. Penulis macam biasa tekankan filem merupakan penceritaan yang datang daripada konteks dunia sebenar. Jadi jangan risau tidak ada spoiler.

Dalam mengkaji falsafah Grindlewald dan penolakannya terhadap masyarakat ‘mudblood’, buku klasik Benedict Anderson (1983),  Imagined Communities; Reflections of the Origins & the spread of Nationalism.  adalah buku yang sesuai sebagai permulaan.

Buku ini menyentuh tentang semangat nasionalisme, tetapi intipatinya boleh kita gunakan dalam perjuangan ‘wizardism’ Grindlewald ini. Menurut Benedict, definisi nasionalisme adalah komuniti politik bayangan (imagined communitites), dan ia dibayangkan dalam dua kerangka ; terhad dan berdaulat. Walaupun wizardism bukan nasionalisme, kita boleh mengadopsi konsep nasionalisme ini dengan konsep pembentukan komuniti wizard Grindlewald.

Falsafah seperti penerimaaan semua golongan secara sama rata (mudblood & pureblood) adalah elemen penting dalam membantah komuniti bayangan kerana komuniti bayangan mempunyai dua unsur, yaitu terhad dan berdaulat. Sesebuah masyarakat, tidak kira berapa jumlah penduduknya, masih terhad kepada pelbagai ‘sempadan’, sama ada agama, warna, budaya atau sebaliknya. Tetapi berbeza dengan ‘komuniti bayangan’ umat Islam (semua penduduk dunia ini memeluk Islam), bayangan Grindlewald masih memerlukan komuniti mudblood, cuma sebagai ‘pemikul beban’. Jadi, Gindlewald dan konco-konconya menerima konsep ‘terhad’ impian beliau kerana jika perpecahan idea pasti akan belaku tidak kira dalam apa bentuk sekalipun.

Konsep kedua ialah kedaulatan (sovereignty). Komuniti bayangan adalah konsep berdaulat kerana konsep itu sendiri timbul dari zaman di mana elemen Pencerahan dan Revolusi telah menghancurkan legitimasi kerajaan berdinasti, i.e. hierarki/ mandat memerintah datang daripada Tuhan. Kuasa yang dahulunya berasal dari mandat tuhan mengubah gagasan bahawa kuasa kini datang dari rakyat dengan penciptaan konsep kebebasan bersuara, hak yang sama, dan hak asasi manusia. Maka konsep ini menjadi perlindungan kepada kedua-dua mudblood dan pureblood yang sebelum ini telah berperang. Kekalahan pureblood telah memaksa komuniti pureblood dan wizard menyembunyikan diri daripada masyarakat. Boleh kita theorized bahawa mungkin berlaku revolusi daripada mudblood atau manusia biasa sebelum ini yang menyebabkan komuniti wizard terpaksa menyembunyikan diri.

Ia juga menjelaskan mengapa Gindlewald menentang liberalisme, antaranya adalah penerimaan kuat bahawa ilmu sihir hanya boleh dipelajari oleh pureblood. Hal ini bertentangan dengan konsep liberal yang menegaskan persamaan kaum dan keperluan untuk penalaran kognitif dalam menafsirkan kitab suci, sebagaimana orang Kristian lakukan dengan mengubah bahasa asal Injil dari Yunani ke Romawi. Kebanyakan, jika tidak semua komuniti klasik seperti China dan Islam menganggapnya sebagai kosmik, dan dibawa oleh dinamisme melalui peralihan bahasa yang berkaitan dengan perintah kuasa tertinggi. Jadi kehadiran liberalisme yang tidak mempunyai bahasa ‘tuhan’ ini agak canggung dalam tamadun klasik seperti komuniti wizard.

RAMALAN SELEPAS PERANG

Seperti yang dijelaskan sebentar tadi, pernah berlaku peperangan antara komuniti manusia biasa dan wizard. Jadi kita akan ambil peristiwa ini dengan mengaitkan peristiwa sebenar ataupun sejarah. Sebelum abad ke-21, yakni selepas Perang Dingin lebih tepat, terdapat dua ramalan daripada dua sarjana terulung hubungan antarabangsa tentang apa yang mungkin akan berlaku, iaitu Francis Fukuyama (The End of History) dan Samuel Huntington (Clash of Civilization). Francis Fukuyama meramalkan ‘pengakhiran sejarah’ dalam bukunya selepas kejatuhan Kesatuan Soviet semasa Perang Dingin.

Sejak itu, sesetengah cendekiawan berpendapat bahawa demokrasi liberal barat akan mendorong dasar dan diplomasi yang secara jelas mengiktiraf dan melindungi komuniti lain, seperti Tamadun Timur dan Islam. Samuel Huntington pula berpendapat bahawa perang masa depan akan bertempur bukan antara negara, tetapi antara budaya, dan ekstremisme Islam akan menjadi ancaman terbesar bagi perdamaian dunia. Dalam buku ini juga perdebatan antara faktor-faktor utama Islam melawan pemikiran Barat termasuk Liberalisme kerana faktor sekularisme, iaitu pemisahan negeri dan agama. Tetapi di sini kita dapat melihat bahawa ancaman yang timbul dari Islam ke arah Barat adalah lebih daripada nilai-nilai tamadun dan kenegaraan.

Berbalik pada tajuk kita, dua ramalan ini antara merupakan dorongan dan kebimbangan yang membelenggu Grindlewald. Dalam kerisauan beliau jika terjadinya ramalan Francis Fukuyama terhadap komuniti pureblood dan wizard, beserta dengan dorongan bahawa ramalan Samuel Huntington akan membawa kejayaan kepada impiannya, maka ini memberi motivasi kepada Gindlewald untuk melaksanakan ramalan tersebut.

Jika kita perhatikan selepas peristiwa 9/11, penerimaan semua komuniti nampaknya tidak disentuh. Kejatuhan Pusat Dagangan Dunia atas sebab Pengganas Islam melukiskan gambaran yang menyeramkan kepada komuniti Islam, terutama umat Islam yang hidup dalam masyarakat Barat. Peralihan dari harmoni multi-budaya kepada Xenophobia dan Islamophia boleh dikatakan lebih kuat di masyarakat Barat berbanding dengan masyarakat Islam. Manusia akan takut kepada perkara yang mereka tidak faham. Sama seperti Islam menjadi ‘kambing hitam’ dalam memberi ketenangan kepada komuniti Barat tentang siapa yang bersalah dalam soal 9/11, komuniti wizard akan dipersalahkan jika terjadinya sesuatu yang merosakkan dunia kerana bagi mereka sihir merosakkan alam sekitar dan dunia.

Di samping itu, konsep ‘negara’ yang dicipta oleh Barat sangat berbeza dengan konsep yang digunakan oleh komuniti wizard. Bagaimana nak kongkong atau bending komuniti ini dengan sempadan negara, sedangkan mereka boleh terbang, boleh travel pakai baldi dan naik tren pun pakai invisible platform?

Tidak hanya itu, konsep wizard pastinya melebihi sempadan negara, agama dan kebudayaan yang digunakan untuk kebudayaan Barat. Dualisme (wizard / non-wizard) dalam pemikiran yang membentuk sistem antarabangsa ini tidak boleh digunakan dalam pemikiran Barat, kerana Konstruktivisme Barat dalam hubungan antarabangsa masih menegaskan negara terbahagi kepada pelbagai agama, kaum dan bahasa.

Dalam isu ancaman, pada tahun 1990 misalnya, US telah mengisytiharkan beberapa negara sebagai negara pengganas, dan 5 daripadanya adalah negara Islam. Walaupun terdapat juga negara bukan Islam seperti Korea Utara dan Cuba, pada masa ini US sibuk berperang melawan negara Islam berikutan peristiwa Revolusi Iran 1979.

Pada masa yang sama, US telah menjalin hubungan baik dengan negara-negara seperti Malaysia, Indonesia dan Arab Saudi, yang majoritinya adalah orang Islam. Jadi di sini US mengambil pendekatan liberal untuk memerangi keganasan. Jadi, tidak mustahil untuk melihat bahawa negara-negara wizard (komuniti bayangan Grindlewald) mempunyai pendekatan liberal untuk mengerahkan diplomasi dan dasar luar. Jadi di sini terdapat dua situasi: –

a) Wizard adalah ancaman kepada kelangsungan negara (bukan masyarakat), terutama negara-negara Barat

b) Mudblood adalah alat statecraft yang digunakan oleh kerajaan atau pihak lain untuk mengejar agenda mengurangkan ancaman

REFERENCES

Anderson, B. 1983. Imagined Communities; Reflections of the Origins & the spread of Nationalism. Verso.

De Bellaigue, C. 2018. The Islamic Enlightenment; the Struggle between Faith & Reason, 1798 to Modern Times. Liveright Publishing Corporation.

Fukuyama, F. 2018. Identity; the Demand for Dignity & the Politics of Resentment. Farrar, Straus & Giroux New York.

Huntington, Samuel P. 1996. The Clash of Civilization and The Remaking of World Order. Simon & Schuster UK Ltd.

Olesen, T. 2015. How Symbols Matter ; The Grievance Community of Political Islam. ECPR General Conference, Montreal.


Oh Sang Algojo! Nanti Dulu!

Siapa yang tidak mengenali penyanyi tersohor tanah air Datuk Mohamad Nasir bin Mohamad atau yang lebih mesra dengan panggilan M. Nasir. Penyanyi kelahiran 4 Julai 1957 ini telah bergiat lama dalam industri muzik Malaysia sejak tahun 1978 lagi. Penyanyi kelahiran Singapura ini sangat terkenal dengan hasil seninya yang menggamit hati segenap pihak yang mendengar dendangan melodi puisinya.

Beliau yang meminati seni yang bergenre R&B, irama Malaysia dan pop tradisional ini bukan sahaja bergiat aktif dalam bidang muzik sahaja, malahan juga banyak melibatkan diri dalam penggubahan lagu, pelakon, pengarah, penerbit album sehinggalah sebagai seorang pelukis. Antara lagu M. Nasir yang terkenal adalah lagunya berjudul Tanya Sama Itu Hud-Hud yang kekal menjadi pujaan dan kegilaan peminatnya.

Pada rangkap awal lagu ini berbunyi,

“Tujuh puluh tiga pintu

Tujuh puluh tiga jalan

Yang sampai hanya satu jalan”

Bait-bait lirik ini sebenarnya kalau diamati dengan teliti, adalah selari dengan hadis yang disampaikan oleh junjungan mulia Nabi Muhammad SAW yang maksudnya:

“Ketahuilah bahawa orang-orang sebelum kamu daripada Ahli Kitab telah berpecah kepada 72 buah kumpulan dan sesugguhnya, kumpulan ini (Islam) akan berpecah kepada 73 (kumpulan). 72 daripadanya akan masuk ke neraka dan hanya satu daripadanya akan masuk ke dalam syurga, iaitu al-Jamaah.”

(HR. Abu Daud)

Di sini sudah terang lagi bersuluh bahawa penulis ingin menyampaikan betapa kritikalnya keadaan umat Islam zaman sekarang ini. Bahkan ada juga hadis yang mengibaratkan umat Islam sekarang diibaratkan seperti buih-buih di lautan. Mereka berada dalam jumlah yang sangat ramai tetapi malangnya, sangat lemah. Berbalik dengan lirik tadi. Fitnah atau perpecahan umat Islam sebenarnya telah terjadi sedari awal lagi iaitu sejurus selepas kematian Nabi Muhammad SAW dan apabila telah berakhirnya sistem khilafah.

Maka, muncullah pelbagai ideologi dan gerakan yang menggunakan lembayung kesucian agama Allaw SWT untuk dijadikan sebagai modal membenarkan apa-apa yang dibawa kepada umat manusia. Namun, pada akhir bait penulis menekankan bahawa hanya satu sahaja yang akan sampai menuju ke destinasi yang dituju iaitu Ahli Sunnah wal-Jamaah. Jelas sekali bahawa beliau merupakan seorang yang cakna terhadap hukum-hakam agama Allah SWT ini.

Bergerak pula kepada rangkap seterusnya yang berbunyi,

“Beribu-ribu Margasatua

Mencari Raja si Muraq

Yang sampai hanya tiga puluh…tiga puluh…”

Metafora yang diambil dalam bait lirik ini adalah daripada sebuah syair lama Parsi yang berjudul Mantiqut Thair yang ditulis pada abad pertengahan ke-12 M. Syair ini mengisahkan tentang sekelompok margasatua (burung-burung) yang sedang menempuh pelbagai jenis jalan kehidupan dalam pencarian seorang raja. Akhirnya, dalam kelompok yang berjumlah sangat ramai itu, hanya sebilangan kecil (30) sahaja yang berjaya menemukan raja yang dicari. Antara petikan kecil daripada syair tersebut adalah,

Lalu berucap Sang Hud-hud ke hadapan burung yang lain, “Kukenal baik Rajaku. Tetapi sendiri saja tak dapat aku pergi mencari-Nya. Tinggalkan kesenangan kalian, kesombongan kalian dan keingkaran kalian. Kerana setiap seorang daripada kalian yang tidak mementingkan hidupnya terbebas daripada ikatan dirinya sendiri, dia terbebas daripada ikatan baik dan buruk demi yang dicintainya. Bermurah hatilah dengan hidup kalian. Jejakkan kaki kalian di tanah dan melangkahlah ke istana Raja.”

“Kita mempunyai Raja sejati dan Dia tinggal di balik pergunungan Qaf (barisan gunung yang mengelilingi bumi). Nama-Nya Simurgh (dalam Bahasa Parsi bermaksud 30 ekor burunng) dan Dia Raja bagi segala burung. Dia dekat dengan kita, tetapi kita amat jauh dari-Nya. Tempat persemayamannya  tak dapat kita capai dan tiada lidah yang dapat mengucapkan namanya.”

“Di wajah-Nya tergantung serratus ribu tabir cahaya dan kegelapan dan dalam kedua-dua dunia itu tak ada yang dapat menyaksikan kerajaan-Nya. Dia Raja yang berdaulat dan bermandikan kesempurnaan.”

Burung-burung ini diuji dengan tujuh jenis tingkatan. Ujian tersebut adalah :

Sebagai umat Islam yang sangat berpegang teguh dengan paksi ajaran Allah SWT, perkara ini sudah pasti dan tiada wujud keraguan lagi adalah merujuk kepada makhluk dan penciptanya ; Allah SWT. Tiada satu barang pun yang dapat disamakan dengan-Nya. Tiada seorang makhluk pun yang mampu untuk melihat dan mencapai ‘arasy-Nya. Bahkan gunung saja meletus apabila Nabi Musa AS meminta supaya dilihatkan barang sedikit wajah Allah SWT.

Bait ini memberikan ibrah bahawa perjalanan menuju Sang Khaliq bukanlah semudah yang disangka. Bukanlah semudah menulis di atas kertas kerana hakikatnya perjalanan itu pasti penuh dengan ranting tajam, pasir jerlus, kala jengking dan sengatan berbisa lainnya, layaknya perjalanan burung-burung tadi yang ingin menemui Raja Burung, Raja Simurgh. Hanya orang yang benar-benar bulat tekadnya menangkis segala anasir dan godaan jahat akan berjaya menuju Sang Pencipta yang bermandikan kesempurnaan dan kecantikan.

Beralih pula kepada rangkap seterusnya yang berbunyi,

“Oh… Sang Algojo

Oh… Nanti dulu!”

Apabila dinilai dengan pandangan mata kasar, kelihatannya bait ini sangat pendek. Secara literalnya, penulis lirik ini seperti ingin menyampaikan bahawa ada seorang yang sedang meminta ditangguhkan kepadanya atas sesuatu perkara. Algojo ialah seorang manusia yang memiliki tanggungjawab untuk menjatuhkan hukuman mati terhadap seseorang. Kalau dalam Bahasa Indonesia, frasa algojo diambil daripada Bahasa Portugis iaitu algoz.

Mari kita bahaskan dari sudut perspektif Islam. Allah SWT dengan segala pengetahuan dan kebijaksanaan-Nya telah melantik Malaikat Izrail untuk menjalankan tanggungjawab mencabut nyawa makhluk-Nya. Setiap yang bernyawa pasti akan merasakan mati. Bahkan Allah SWT berfirman dalam al-Quran mafhumnya,

“Tiap-tiap umat mempunyai batasan waktu. Maka apabila telah datang waktunya mereka tidak dapat mengundurkannya barang sesaat atau tidak dapat pula memajukannya.”
(al – A’raf : 34)

Malaikat merupakan makhluk Allah SWT yang paling taat dan tidak pernah melakukan dosa kepada-Nya. Jadi, seandainya suruhan Allah SWT itu ditetapkan pada waktu itu juga, maka mereka tidak akan membantah perintah-Nya lantas terus melaksanakan segala suruhan. Justeru, sebagai makhluk yang dijanjikan bahawa kematian itu adalah pasti, dapatkah kita meminta kepada Malaikat Izrail supaya menangguhkan kematian kita? Dapatkah kita katakan seperti dalam lirik di atas kepada Malaikat Izrail kerana pada waktu itu sebenarnya kita baru sedar bahawa setiap masa dalam hidup telah disia-siakan ke jalan kejahilan? Renungkan.

Pada rangkap yang seterusnya, lirik lagunya adalah,

“Lihat dunia dari mata burung

Atau lihat dari dalam tempurung

Yang mana satu engkau pilih?”

Sungguh halus seni yang ditonjolkan oleh penulis lirik ini. Dalam al-Quran sendiri sebenarnya ada menceritakan tentang betapa jujurnya burung Hud-hud kepada Nabi Sulaiman AS. Kisah Hud-hud boleh dibaca dalam al-Quran dan antara pengakuannya yang ada dirakamkan oleh Allah SWT,

Maka tidak lama kemudian (datanglah Hud-hud), lalu ia pun berkata, “Aku telah mengetahui sesuatu yang kamu belum mengetahuinya  dan kubawa kepadamu dari negeri Saba’ suatu berita penting yang diyakini.”

(An – Naml : 22)

Lalu penulis memberikan perbandingan dengan pandangan dari talam tempurung. Bukankah peribahasa Melayu ada mengatakan bahawa janganlah jadi seperti katak di bawah tempurung. Kerana di bawah tempurung itu gelap dan sempit. Suram dan kelam bahkan tidak diketahui pula perkara yang berlaku di dunia luar.

Jadi perbandingan yang ketara di sini adalah, adakah kita ingin memilih memandang seuatu dengan pandangan burung yang meluas (kerana memandang dari atas) atau sekadar berpeluk tubuh tanpa ada sebarang kesedaran? Adakah kita mahu menggunakan akal dengan sewajarnya atau sekadar biar diri dan fikir lena diulit mimpi dalam mencari makna kebenaran supaya tidak terpesong daripada fitrah Islam yang sebenar?

Kemudian, rangkap yang seterusnya berbunyi :

“Dalam kalut ada peraturan

Peraturan cipta kekalutan

Yang mana pula kau berdiri? Di sini…”

Marcapada ini, kesucian dan keutuhan hukum-hakam agama Islam sudah mula dipertikai dan dipersoal. Mereka mula membelakangi ayat-ayat al-Quran, hadis Nabi Muhammad SAW serta hukum-hakam yang ditentukan oleh para alim ulama’ Dek kerana kejahilan melampau dan budaya ikut-ikut ideologi serta pemikiran secara membabi buta, sesetengah pihak zaman kini merasakan bahawa Islam bukanlah solusi kepada permasalahan yang berlaku. Mereka menganggap bahawa garis panduan dalam Islam sudah tidak relevan lagi untuk diasimilasikan dalam kehidupan masyarakat.

Padahal, dalam al-Quran sudah tertulis segala macam solusi dan jalan keluar kepada semua permasalahan yang berlaku pada hari ini. Namun demikian, sesetengah orang merasakan bahawa Islam ini amat sukar dipraktikkan lantas mereka mula mengambil pemikiran liberal atau sebagainya sebagai jalan keluar yang dianggap lebih mudah dan mesra pengguna.

Kekalutan itu sendiri sebenarnya sudahlah lama wujud dan terlalu meluasnya berlaku di atas muka bumi Allah SWT ini. Apabila hukum Allah SWT dianaktirikan, maka segala macam kebobrokan dan masalah akan berlaku. Kerana sesungguhnya manusia itu amat jauh daripada sifat kesempurnaan. Maka, segala macam penyelesaian dan penghakiman manusia itu juga jauh daripada kesempurnaan. Kecuali mereka yang benar-benar mengambil dan mengikuti apa-apa yang disuruh dan dilarang oleh-Nya.

Apabila kita menelusuri sirah Nabi Muhammad SAW, Baginda telah diutuskan dengan membawa sinar harapan kepada masyarakat Arab Jahiliyah yang sentiasa bergelumang dengan kehidupan yang tidak berpedoman. Hadirnya Rasulullah SAW  mengubah keadaan mereka daripada buruk menjadi kepada yang lebih baik.

Adapun bagi frasa ‘di sini’, penulis ingin menekankan bahawa umat Islam seharusnya berdiri dengan teguh dan berpegang kepada garis panduan yang ditetapkan oleh Allah SWT tanpa terpengaruh dengan mana-mana ideologi atau pemikiran buruk. Umat Islam seyogianya berpegang kepada al-Quran, sunnah Nabi Muhammad SAW dan ijma’ ulama.

Seterusnya, penulis mengatakan dalam melodi puisinya,

“Berikan ku kesempatan akhir ini

Untuk menyatakan kalimah sebenar

Berikan ku kesempatan akhir ini

Lai lai lai lai lai…”

Orang tua-tua kata, sesal dahulu pendapatan, sesal kemudian tidak berguna. Jangan sudah terhantuk baru nak terngadah. Jadi, sediakanlah payung sebelum hujan. Masa rayuan, kompromi atau tolak ansur tidak akan diberikan apabila Malaikat Izrail telah datang menjengah. Jadi, sementara waktu masih ada, gunakanlah kesempatan ini sebaik mungkin. Bak kata penyanyi tersohor dari seberang, Ebiet G. Ade, “Mumpung kita masih diberi waktu.”

Kemudian pada rangkap terakhir lagu ini adalah seperti ini,

“Tanya sama itu Hud-hud

Lang mensilang koi mengsikoi

Kerana dia yang terbangkan aku ke mari”

Oleh kerana burung Hud-hud yang mendakwa dirinya membawa kawanan burung lainnya menghadap raja dan mengakui bahawa Raja Simurgh itu wujud, frasa ‘Lang Mensilang koi mengsikoi’ membawa erti ‘Orang yang tak seperti orang, jin yang tak seperti jin’. Jin yang dimaksudkan ialah alam ghaib itu sendiri dan orang pula ialah alam zahir.

Ertinya, roh manusia diterbangkan dari alam roh ke alam dunia lalu memasuki ke dalam jasad manusia sementara menghadapi perjalanan menuju kea lam barzakh. Roh itulah yang perlu disucikan dan dibersihkan daripada segala kekotoran sebelum dipulangkan kepada Sang Pencipta dalam keadaan asal yang suci dan bersih. Dunia ini adalah tempat persinggahan dan kebun menuai hasilnya di akhirat. Jadi, di sinilah manusia  diarahkan untuk melakukan amal kebajikan sebanyak mungkin untuk dipersembahkan kepada Allah SWT.

Sebenarnya di balik kesohoran Datuk M. Nasir, ada satu figura yang sebenarnya kurang didendangkan atau Unsung Hero yang menjadi salah satu pemangkin keberhasilan M. Nasir. Lagu ini telah ditulis oleh seseorang yang bernama Rosli Khamis yang lebih dikenali dengan nama Loloq. Loloq inilah yang sudah menulis lirik lagu Tanya Sama Itu Hud-hud. Kita sewajarnya mengaitkan segala perkara yang berlaku dalam kehidupan kita dengan Islam dan hukum-hakam Allah SWT kerana pada akhirnya, kita akan dikembalikan kepada-Nya.

Wallahu Ta’ala A’lam.

Bibliografi       :


Darul Quran JAKIM; Model Tahfiz Berprestij

Darul Quran (DQ) ialah kenangan terindah bagi setiap banin & banat. Masjidnya yang monumental ala-ala Andalusia, tasiknya yang menenangkan bagai di Eden dan alunan al-Quran daripada para huffaz bisa mengusik nurani. Oh, bak bayangan firdausi! Tahukah anda, ‘taman syurga’ ini terletak dalam laluan migrasi burung. Maka tidak hairanlah kicauan unggas sering bercindai merdu. Sebagai seorang bekas ‘budak DQ’, memori pahit manis di sini sentiasa segar di ingatan serta menyuluh makna kehidupan.

Kredibiliti lepasan DQ sememangnya dipandang tinggi dan diiktiraf masyarakat, bukan sahaja dalam negara tetapi juga di luar negara. Besar tanggungjawab menjaganya, agar tidak mencemarkan nama baik hamalatul quran.

Darul Quran ialah sebuah institusi pengajian tahfiz Al-Quran di Malaysia. Ia dikelola sepenuhnya oleh Jabatan Kemajuan Islam Malaysia (JAKIM), Jabatan Perdana Menteri, Malaysia. Institusi pengajian Tahfiz Al-Quran ini terletak di Jalan Hamzah, Ampang Pecah, Kuala Kubu Bharu, Selangor Darul Ehsan.

Sejak penubuhannya pada 1966 sehingga 2018, ia telah melahirkan seramai 7,134 lulusan Huffaz al-Quran melalui Program Diploma Tahfiz al-Quran dan al-Qiraat, sama ada dari kampus Darul Quran sendiri mahupun kerjasama Maahad Tahfiz al-Quran Negeri (MTQN), Persijilan Tahfiz al-Quran Jakim – Universiti Islam Antarabangsa Malaysia (UIAM), Universiti Tenaga Nasional (Uniten), Universiti Sains Islam Malaysia (USIM) dan Kolej Universiti Perubatan Cyberjaya (CUCMS). Sembilan pelajar CUCMS bergelar ‘Doktor Al-Hafiz’  telah dianugerahkan Sijil Tahfiz Al-Quran Jakim-CUCMS pada 2018.

Pengajian

Terdapat lima program pengajian yang dijalankan iaitu Ijazah Sarjana Muda Al-Quran & Al-Sunah Universiti Sains Islam Malaysia (USIM)-Darul Quran Jakim, Diploma Tahfiz Al-Quran Wal Qiraat selain program Pensijilan Tahfiz Profesional, program Pengujian Darul Quran, Sijil Tahfiz Malaysia (STM) dan Sijil Tinggi Tarannum Al-Quran (STTQ). Mendapat sambutan pelajar dari dalam dan luar negara antaranya Singapura, Kemboja, Indonesia, Thailand dan Brunei.

Diploma pula terbahagi kepada:

Pelajar di sini perlu mencatatkan hafazan mereka dalam Buku Rekod Hafazan yang akan disahkan oleh guru tasmik. Setiap hari, diwajibkan hafalan tidak kurang daripada dua atau tiga mukasurat. Kelas al-Quran berjalan selama dua jam setiap pagi, seterusnya disambung dengan kuliah akademik sehinggalah ke petang.

Kemahiran multitask yang dimiliki ex-DQ ternyata adalah hasil pengalaman berpersatuan yang giat dijalankan. Kelab Maktabah, Persatuan Kebajikan Maahad Tahfiz Darul Quran (PERKEMAT), Language Club (LC), Kelab Fasilitator Darul Quran (KEFDA) dan lain-lain telah berjaya mencungkil bakat kepimpinan dan pengurusan di kalangan mahasiswa. Berpersatuan bukanlah kerja sia-sia. Natijahnya dapat dituai esok lusa. Bukan sahaja mahsyi, malah pandai membawa diri.

“Tertutup tidak jumud, terbuka tidak hanyut,” inilah kata-kata sakti haluan siswa yang masih menjadi azimat bagi saya, batch 11/14, Nizamul Qiadah Lil-Ummatil Huffaz (NUQLIUZ).

“Ngulang quran selalu,” nasihat Ustaz Thoriq. Pesanan daripada guru tasmik saya di DQ ini, diperturunkan pula kepada anak-anak Madrasah Tahfiz Hajah Halimah di Kota Tinggi, apabila diri sendiri menjadi guru tasmik. Kata-katanya masih saya simpan kemas sampaikan ke hari ini.

Sejarah

Darul Quran ditubuhkan pada tahun 1966 apabila Perdana Menteri Malaysia yang pertama, Tunku Abdul Rahman Putera Al-Haj melahirkan hasrat untuk mewujudkan sebuah Institut Pengajian al-Quran di Malaysia. Hasrat ini telah dinyatakan sewaktu perasmian Masjid Negara di mana idea ini timbul ekoran daripada Musabaqah Al-Quran yang diadakan semenjak tahun 1960 serta lawatan Rektor Universiti Al-Azhar Sheikh Mahmud Syaltut di perasmian Masjid Negara tersebut.

Sebagai permulaan, Maahad Tahfiz Al-Quran Wal-Qiraat ditubuhkan sebagai salah satu unit di Bahagian Hal Ehwal Islam, Jabatan Perdana Menteri, Kuala Lumpur. Dengan penubuhan tersebut maka bermulalah pengajian dalam bidang Tahfiz al-Quran di Dewan Syarahan Masjid Negara pada 1 Mac, 1966 dengan bilangan pelajar pada masa itu seramai 8 orang sebagai perantis yang dipilih dan dihantar oleh negeri-negeri di Malaysia.

Dari tahun 1966 hingga tahun 1978 pengajian ini diletakkan di bawah kelolaan Jawatankuasa Tadbir Masjid Negara dan Urusetia Majlis Kebangsaan Bagi Hal Ehwal Ugama Islam Malaysia, pada tahun 1972 dan ianya diberi nama “Maahad Tahfiz Al-Quran Wal-Qiraat”.

Awal tahun 1979, Maahad Tahfiz diletakkan pula di bawah kelolaan Pusat Penyelidikan Islam, Bahagian Ugama, Jabatan Perdana Menteri sehingga tahun 1980. Selepas itu Maahad Tahfiz dipindahkan ke Bangunan JKR 588/33, Jalan Chenderasari, Kuala Lumpur dan dan kemudiannya diletakkan di bawah kelolaan Institut Dakwah dan Latihan Islam (INDAH) Bahagian Ugama, Jabatan Perdana Menteri sehingga tahun 1983.

Sehinggalah pada tahun 1984, Maahad Tahfiz telah lahir sebagai sebuah Cawangan di Bahagian Agama, Jabatan Perdana Menteri dengan organisasinya yang tersendiri.

Pada Tahun 1992 Maahad Tahfiz kemudiannya dipindahkan ke Taman Tun Dr. Ismail bagi penempatan pelajar lelaki dan pelajar perempuan pula ditempatkan di Jalan Ledang. Pada Tahun 1994, pelajar perempuan kemudiannya dipindahkan ke Taman Tun Dr. Ismail, manakala pelajar lelaki dipindahkan ke Batu 14, Sg. Semungkus, Hulu Langat, Selangor.

Pada tahun 1997, Maahad Tahfiz Al-Quran Wal-Qiraat telah dinaikkan taraf sebagai salah satu bahagian di Jabatan Kemajuan Islam Malaysia (JAKIM) dan diberi nama Darul Quran. Akhirnya pada 1 November 1998, Darul Quran ditempatkan ke kampus tetap di Kompleks Darul Quran di Ampang Pecah, Kuala Kubu Bharu, Selangor.

Kejayaan

Al-Hafiz Yang Autisme

“Saya mahu menjadi pakar komputer Islam yang menghafaz al-Quran. Rasanya macam belum ada lagi. Saya bercita-cita hendak menjadi pakar komputer kerana saya hendak membangunkan umat Islam,” kata Ahmad Zahiruddin Zailani.

Zahir ialah seorang penghidap autisme yang berjaya menghafaz 30 juzu’ al-Quran sekaligus mengharumkan nama DQ. Dia lazim bangun tidur satu jam sebelum Subuh untuk menghafaz al-Quran kerana ketika itu tidak ada gangguan dan orang lain. Juga amat dikenali kawan-kawan sebagai seorang yang mengulang-ulang hafazan dengan kuat sambil berjalan menuju ke kelas.

Ustaz Ahmad Fuad Jamil, guru tasmiknya berkata, “Saya tidak pernah mengajar pelajar autisme sebelum ini tetapi alhamdulillah berjaya melakukannya. Zahir seorang yang rajin dan mempunyai keupayaan menghafal tahap tinggi. Bahkan, dia antara pelajar saya yang terawal menghabiskan hafazan 30 juzuk dan mendapat gred cemerlang pada setiap semester.”

Zahir telah khatam menghafal al-Quran di DQ dalam masa dua tahun enam bulan iaitu dari Mei 2014 hingga November 2016.

Amanat

Dr. Sidek Baba berkata:

“Darul Quran JAKIM telah memulakan tradisi hafazan yang baik dan menghasilkan ramai huffaz yang menyumbang ke arah peningkatan syiar Islam. Melihat cabaran globalisasi kini, sudah sampai masanya bidang pengajian di Darul Quran ditingkatkan supaya mampu menghasilkan graduan yang bersedia menghadapi cabaran zaman.

Sekiranya bidang pengajian di Darul Quran diperluaskan skopnya dan institusi itu dinaikkan ke taraf Jamiah al-Quran Malaysia, ia tidak saja menawarkan program pensijilan dan diploma saja malah bakal menawarkan diploma lanjutan, ijazah dan ijazah lanjutan.

Permulaan kepada langkah itu sudah pun berjalan. Pengambilan pelajar terbaik dari Sekolah Menengah Kebangsaan Agama (SMKA) mengikuti kursus persijilan al-Quran Universiti Islam Antarabangsa Malaysia (UIAM) dengan kerjasama JAKIM dan JPA adalah suatu usaha baik ke arah cita-cita besar menggerakkan proses integrasi dan Islamisasi ilmu di Malaysia.

Pelajar lulusan persijilan ini disalurkan ke Kulliyyah Perubatan, Farmasi, Sains, Kejuruteraan, Ekonomi, Ilmu Wahyu dan Kemanusiaan dan lain-lain bakal tampil dalam sistem dengan kemampuan dan watak berbeza. Tetapi pelajar ini memerlukan perhatian dan tumpuan UIAM supaya tidak sahaja mereka ini huffaz tetapi pada masa sama penguasaan bahasa Arab dan asas tafsir, usuluddin, syariah dan fikah perlu diberi supaya menjadi landasan untuk peningkatan masa depan.

Bayangkan sebahagian dari mereka yang terbaik dipilih sebagai calon pensyarah untuk melanjutkan pengajian ke tahap tinggi, mereka adalah calon terbaik untuk membawa perubahan di Jamiah al-Quran Malaysia mahupun UIAM. Kalau ini dapat dilakukan, proses integrasi dan Islamisasi ilmu dapat berjalan dengan baik.

Binaan pendidikan integratif ini harus bermula dengan binaan kurikulumnya. Kurikulum integratif memerlukan olahan para pendidik dan pensyarah yang memiliki peribadi holistik. Islam bukan sekadar agama rohaniah tetapi kekuatan rohaniah kelihatan terpancar dalam watak dan diri.”

Rujukan:

Sumbangan Darul Quran (Jakim) Terhadap Pengajian al-Quran dalam Kalangan Orang Kurang Upaya Penglihatan. Oleh Yusri bin Chek1 & Sabri bin Mohamad. http://www.darulquran.gov.my/xs/dl.php?filename=Kajian%20Sumbangan%20DQ%20terhadap%20OKU%20Penglihatan.pdf


Kenapa Perkakas Eletrik Zaman Dulu Tahan Lama?

Kanak-kanak atau anda yang lahir sekitar 1980an dan 1970an sudah pasti terkenang kembali dengan kelengkapan perkakas memasak seperti periuk nasi “National” yang bewarna hijau dan seterikanya yang digunakan oleh ibu bapa anda ketika anda masih kecil.

Lebih menghairankan lagi, tidakkah kita terfikir bagaimana barang-barangan vintaj ini mempunyai jangka hayat melebihi 30 ke 40 tahun namun hanya memerlukan sedikit pembaik-pulihan (selain dari soket yang pecah dan kompressor yang rosak bagi peti ais ataupun perlu dicat semula). Namun, jika dibandingkan dengan barangan kini yang walaupun mahal dan berjenama, tetap rosak dalam tempoh masa 2 ke 5 tahun walaupun susah payah kita menggunakannya secara berhemah? Aneh bukan?

Sudah tentu barang elektrikal mahupun elektronik direka untuk tidak kekal lama. Pernah saya mendengari mengenai “kalaulah barang tu tahan lama, gulung tikar lah jawabnya syarikat tu, dah tak ada orang beli lagi barang sebab barangan terlalu tahan lama.” Dalam hal ini, kami juga setuju. Kini, kualiti pembuatan dan barang telahpun mula menurun sejak beberapa dekad yang lepas.

Perkakas zaman moden memang direka untuk mempunyai tempoh luput ataupun “Expiry” nya. Jika dulu, perkakas elektrik dan elektronik jarang rosak, kini masalah kerosakan makin meningkat. Syarikat pengeluar mula menghasilkan komponen dengan separa kualiti dari yang dihasilkan zaman awal 1970-an. Malahan, sesetengah produk perkakas yang dihasilkan kini direka untuk tidak boleh dibaiki, ataupun mempunyai bahagian gantian lebih mahal dari harga keseluruhan perkakas itu sendiri.

Dari situlah, pengguna tidak mempunyai pilihan selain membeli perkakas baru dan ini merupakan situasi yang amat menyusahkan pembeli. Dulu, setiap perkakas dipasang dengan rivet atau nat, contohnya pada pengedap di pintu peti ais. Kini pengedap pintu peti ais digamkan begitu sahaja dan tidak mengambil masa yang lama sebelum ia tertanggal akibat pengguna asyik membuka menutup pintu peti ais berkali-kali sepanjang hayat peti ais itu.

Ditambah pula dengan teknologi canggih serta  kepesatan pembangunan teknologi mikro-cip yang makin halus dan rapuh yang  diminta oleh pengguna untuk diterapkan didalam teknologi pembuatan perkakas elektronik, perkakas dengan teknologi ini berkemungkinan lebih cepat rosak berbanding dengan perkakas elektronik dulu yang lebih ringkas dan tidak mempunyai ciri-ciri canggih yang amat banyak.

Biasanya alat eletronik lama terdiri daripada motor yang ringkas dan komponen mekanikal yang tidak canggih dan mudah diganti. Dahulunya cuci menggunakan mesin basuh hanya mempunyai fungsi “spin” dan “dry”, kini ciri-ciri yang terlalu banyak menyebabkan komponen elektronik rapuh ini mempunyai peratusan tinggi untuk rosak jangka masa yang singkat dengan pengunaan kerap

Sewaktu proses pembuatan perkakas elektrik/elektronik, komponen perkakas dicelup ke dalam cat. Keadaan ini memberikan setiap bahagian bucu yang tersembunyi dan lipatan pada penutup dan kulit perkakas diberikan lapisan cat yang menyeluruh dan samarata. Ini memberikan lapisan perlindungan yang menyeluruh dan ketahanan lama kepada perkakas.

Tetapi, teknik mencelup kedalam cat telah berubah menjadi cat semburan pada era moden ini. Berkemungkinan, bahagian yang tidak terkena cat terutamanya bawah sisi dan lipatan akan mendedahkan perkakas kepada kelembapan dan kerosakan yang pramatang kepada produk.

Tambahan lagi, barang gantian untuk perkakas yang rosak  boleh didapati dari pelbagai pembekal tidak seperti dulu. Menggunakan barang gantian yang tidak asli ini menyebabkan perkakas mengalami lebih banyak kerosakan dan menurunkan lagi jangka hayat perkakas.

Namun, atas permintaan pengguna, pengilang perkakas juga terpaksa mengikuti kehendak pelanggan yang inginkan faktor kualiti dan harga supaya seiring. Adalah sukar untuk mengekalkan keuntungan dan kualiti apabila pelanggan mahukan pelbagai ciri-ciri canggih pada perkakas pada harga murah.

Selain itu seiring dengan peningkatan harga kos bahan mentah dan besi untuk pembuatan perkakas elektrik, ketebalan besi juga turut makin berkurangan untuk mengurangkan kos penghasilan. Perkakas elektrik yang mempunyai ketebalan badan (besi) yang tebal lebih tahan lama dan sukar rosak, ia juga memberikan lapisan yang terbaik untuk cat dikenakan pada perkakas itu.

Mesin basuh sekitar 1970-an ke 1980-an mempunyai ketebalan besi yang lebih tebal berbanding mesin basuh sekarang, sukar rosak dan karat. Ini kerana, jika perkakas dihasilkan dengan besi yang nipis, ia mudah rosak dan melending akibat faktor elemen persekitaran.  Apabila terdapat kerosakan pada permukaan, kelembapan secara mudahnya dapat memasuki ruangan bukaan halus dibawah cat dan merosakkan badan mesin basuh.

Terdapat beberapa perkakas elektrik dan elektronik dari zaman 1970-an, 1980-an dan 1990-an yang tidak menepati standard kecekapan tenaga sepertimana perkakas elektrik moden tidak digunakan lagi. Contohnya penghawa dingin dari era 1980-an menggunakan 1,500 ke 3,000 watt untuk 1 kuasa kuda untuk menyejukkan ruang bilik namun penghawa dingin kini boleh melakukan perkara yang sama dengan kapasiti 700 watt ke 1,000 watt untuk satu kuasa kuda.

Ditambah pula dengan kos bil elektrik yang meningkat, pengguna kini telah beralih dari menggunakan perkakas vintaj dan menggunakan perkakas lebih menjimatkan elektrik walaupun mereka tahu perkakas tersebut tidak akan bertahan lama. Diingatkan kembali, menggunakan perkakas yang tidak cekap tenaga adalah sangat berkos tinggi dari segi bil elektrik tahunan yang dikenakan pada pengguna.

Oleh itu pengguna kini lebih rela membeli produk keluaran baru setiap 5 tahun dari membayar ribu ke puluhan ribu ringgit untuk kos bil elektrik yang digunakan perkakas tidak cekap tenaga sepanjang tahun. Namun, impak terhadap alam sekitar juga tidak kurangnya apabila perkakas yang telah tamat tempohnya berakhir di tempat pembuangan sampah dan makin menggunung.

Dengan gaya hidup moden, adalah lebih senang untuk membuang dari membaiki. Pengguna moden tidak suka menunggu lama dan setiap masa yang digunakan untuk menunggu barang dibaikpulih memakan masa, kos  dan tenaga. Lebih baik buang sahaja perkakas rosak itu berbanding baiki. Trend ini dilihat meningkat dan menyebabkan pengilang membuat perkara yang sama supaya membeli produk keluaran terbaru dan sudah pastinya pengguna membelanjakan lebih banyak wang.

Pengguna akan terpukau dengan ciri-ciri dan inovasi terbaru, dan pengguna sudah tentu akan membeli perkakas itu. Keadaan ini tidak boleh lagi dielakkan, kita sebagai pengguna seharusnya bijak memilih dan menentukan  produk yang dibeli benar-benar digunakan secara harian secara kerap dan memberi impak positif kepada keluarga kita walaupun kita ketahui jangka-hayat perkakas moden tidaklah selama perkakas lama, tetapi sekurang-kurangnya perkakas moden datang dengan pelbagai ciri-ciri yang membantu kehidupan keluarga moden.


Bernie Sanders: Pemimpin Yang US Perlukan?

Api
pilihanraya di Amerika Syarikat sudah mula dipanaskan, dengan tarikh
pilihanraya hanya dalam setahun sahaja. Sementara Parti Republikan bersatu di
belakang Donald Trump, pembangkang Demokratik dilihat terpecah dengan Bekas
Naib Presiden Joe Biden. Seorang lagi calon yang dijangka mampu mewakili parti
tersebut ialah Bernie Sanders. Dalam pilihanraya yang lepas, Sanders tidak
berjaya mendapat pencalonan dengan partinya agak ghairah dengan Hilary Clinton.
Tetapi popularitinya meskipun sudah bertahun tidak berganjak pun, cukup berbeza
dengan Mitt Romney yang sudah tenggelam.

Jika
dicalonkan dan memenangi pilihanraya, Bernie Sanders mempunyai masa empat tahun
untuk melaksanakan impiannya. Kalau benar pada kata-katanya, Sanders merupakan
seakan-akan Bruce Wayne, seorang adiwira yang diperlukan bukan dimahukan.
Barisan kapitalis Amerika Syarikat tentu sekali tidak mahukan Sanders. Namun
rakyat bawahan amat mengharapkan kemenangannya.

Sanders
tidak berganjak dari dasarnya untuk menubuhkan sistem penjagaan kesihatan
universal yang digelar “Medicare-Untuk-Semua”. Dalam rancangan ini, rakyat Amerika Syarikat akan diberikan
insurans kesihatan untuk digunakan bila diperlukan. Dengan erti kata lain,
rancangan ini ialah penjagaan kesihatan percuma.

Selain
kesihatan, Sanders menyokong pemansuhan bayaran yang membuatkan kolej dan universiti awam 100% percuma. Dibawah Akta
Kolej-Untuk-Semua, kerajaan persekutuan dan negeri bakal berpakat menampung kos
pembelajaran dalam perkadaran 67%-33%. Bagi pelajar-pelajar sedia ada, Sanders
ingin mengurangkan kadar faedah pinjaman
pendidikan dengan kenyataan bahawa sangatlah jijik kerajaan persekutuan
menjana untung berbilion melalui pinjaman pengajian.

Masalah
senjata juga dilihat membaham imej Amerika Syarikat di mata dunia. Maka Sanders
ingin mengharapkan senjata “assault
rifles” dengan mencadangkan pemeriksaan latar belakang sebelum meluluskan
senjata kecil.

Sanders
juga mencadangkan pembaharuan keadilan jenayah yang mana beliau berpendapat Amerika Syarikat perlu berbelanja lebih
untuk membuat pekerjaan dan peluang pendidikan. Peperangan persekutuan
terhadap dadah pun perlu dihentikan, dan digantikan dengan dasar lebih
konstruktif. Dan beliau merupakan antara ahli politik yang nampak secara jelas
bahawa sistem keadilan Amerika Syarikat sangatlah
rasis dimana warga kulit gelap lebih muda mati semasa dalam tahanan.

Yang
paling penting sekali bagi negara-negara lain ialah dasar luar negara. Pada
tahun 2003, Amerika Syarikat melancarkan peperangan terhadap Iraq. George Bush
sebenarnya mendapat restu Senat melalui undi yang Sanders menentang. Malah
Sanders juga menentang sebarang campurtangan Amerika Syarikat, bahawa
peperangan seharusnya dielakkan. Sanders lebih mahukan dasar luar negara yang
bersifat kerjasama menyelesaikan krisis global. Dan perbelanjaan pertahanan Amerika Syarikat pun bakal dipotong dibawah
Sanders. Beliau juga lantang mengecam Amerika Syarikat kerana masih menyokong
Arab Saudi dalam konflik bersama Yaman. Dan meskipun menyokong persepakatan
AS-Israel, Sanders sentiasa mengecam dasar Tel Aviv terhadap Palestin.

Beliau
juga dilihat sangat terbuka dengan dasar imigrasi. Amerika Syarikat menjadi
kuasa besar dengan gabungan minda dan kudrat daripada para pendatang. Dan
Sanders mencadangkan jalan kearah
kewarganegaraan kepada pendatang-pendatang tanpa izin melalui program
imigrasi yang diperbaharui. Salah seorang daripada staf beliau dalam Kempen
2020 ini merupakan pendatang tanpa izin yang dipelihara program DACA semasa
Barack Obama.

Cenderung
kearah liberalisme, Sanders tanpa henti menyuarakan sokongan bahawa pengguguran
anak perlu diputuskan ibu dan doktor, bukan kerajaan. Rancangan beliau juga
ingin memberikan hak ibu untuk
menggugurkan anak.

Jadi
dengan rancangan-rancangan ini, soalan hampir sama bakal ditanya: dari mana
datangnya duit? Sebenarnya Amerika Syarikat mampu berbelanja seberapa banyak
mereka mahukan. Dengan memotong perbelanjaan ketenteraan, imbangan fiskal
negara boleh menyokong dasar-dasar Sanders. Beliau juga amat menentang
kebebasan golongan kaya yang kerap elak cukai. Antaranya ialah syarikat Amazon,
Netflix dan GM yang tidak bayar apa-apa pun.

Pada
14 Oktober, Sanders mengumumkan bahawa beliau bakal menaikkan cukai korporat
dari 21% (yang diimplementasikan oleh pro-hartawan Trump) ke 35%. Rancangan ini
juga memberikan pekerja hak untuk mengundi 45% daripada barisan pengarah bagi
syarikat-syarikat awam (dan swasta) dengan perolehan AS$100+ juta.


Clash Of Titan – Pertempuran Para Dewa Yunani

Apabila berbicara tentang mitos penciptaan para dewa Yunani purba sebagaimana yang dinukilkan oleh seorang penyair yang bernama Hesiod (750-650SM), bayanan yang paling sesuai bagi menggambarkan keadaan tersebut adalah suasana orang ramai berhimpit-himpit di sekeliling seorang penglipur lara, atau mungkin sebuah lubang api di tengah-tengah langit malam yang paling hitam. Hanya Hesiod sahaja yang mencatatkan tentang permulaan ciptaan, garis masa para dewa dan para Titan, kenaikan Zeus dan juga kemunculan manusia.Hesiod memberikan keterangan tentang kesemua perkara ini di dalam pelbagai karyanya. Terdapat dua buah karya beliau yang paling diingati, iaitu ‘Theogony’ yang mengisahkan tentang perang 10 tahun antara Zeus dan para Titan, serta ‘Works and Days’ yang membincangkan tentang penciptaan manusia pada lima zaman secara mendalam.Beliau menukilkan bahawa manusia diciptakan oleh para Titan dan dikurniakan ilmu menyalakan api. Namun ketika mengalami kehancuran, mereka dibiarkan menjadi mangsa kepada Zeus yang membenci mereka sejak awal lagi dan beliau cuba menghapuskan ras manusia di muka bumi. Pun begitu, manusia kekal selamat dan kemudiannya terus wujud untuk memperturunkan hikayat tentang para dewa sebaik sahaja kesemua dewata itu hilang dari ingatan manusia.Sama ada para Titan dan para dewa (Dewata Olympia) itu benar-benar wujud ataupun tidak, hikayat-hikayat yang menceritakan tentang ciri mereka menyifatkan bahawa mereka itu jauh lebih sempurna berbanding mana-mana makhluk fana. Walaupun kebanyakan pengetahuan tentang mereka yang masih tersisa pada hari ini hanyalah sebahagian kecil dari legenda dan puisi purba, sumber yang kecil itu tetap jua membolehkan kita menganalisa dan membayangkan tentang Perang Titan (Titanomachy) dan kebangkitan manusia.ZAMAN HURU-HARA (CHAOS) DAN ZAMAN URANUSAsal-usul para dewa dimulakan dengan kemenjadian kosong yang dikenali sebagai Zaman Huru-Hara (Chaos), di mana pada waktu tiada cahaya yang wujud. Daripada kekosongan inilah lahirnya Gaea si Bumi, wanita pertama yang melahirkan Pontus si laut dan Ouranos (Uranus) si langit.

Ouranos kemudiannya menjadi anak merangkap suami kepada Gaea. Beliau berperanan sebagai pemerintah alam yang pertama, sekaligus zamannya dikenali sebagai ‘Zaman Ouranos’. Ouranos berhasrat untuk mencipta makhluk-makhluk lain yang cantik dan setia dalam memujanya.Justeru bersama Gaea, beliau melahirkan Briareus, Cotos dan Gyes. Ketiga-tiga anak ini adalah makhlum bertangan seratus yang dikenali sebagai Hecatonchires. Walaupun saiz mereka sangat besar dan kekuatan mereka luar biasa, Hecatonchires sama sekali sukar dikawal. Justeru, Ouranos pun memenjarakan mereka di sebuah neraka gelap yang disebut sebagai Tartaros.Ouranos dan Gaea kemudiannya mencipta para Cyclope yang bernama Hum, Arges, Steopes dan Brontes. Mereka semua mempunyai saiz tubuh yang besar. Namun, mereka cuma memiliki satu mata yang terletak di tengah-tengah muka. Dalam erti kata lain, penciptaan mereka sama sekali tidak sempurna. Lantaran itu, para Cyclope ini pun menerima nasib yang sama seperti Hecatonchires di mana mereka dihumban ke dalam Tartaros.

Gaea berasa duka atas nasib yang menimpa anak-anaknya itu. Beliau malah berasa berat hati untuk melahirkan lebih banyak zuriat Ouranos. Pun begitu, beliau tetap akur dengan perintah Ouranos lalu menciptakan para Titan yang penciptaan mereka lebihhampir dengan kesempurnaan yang diinginkan oleh Raja Dewa itu.

PEMBERONTAKAN TITANBerang dengan pemejaraan Hecatonchires dan Cyclopes di Tartaros, Gaea lantas berkomplot dengan para Titan untuk menyerang Ouranos. Pada mulanya, beliau mendekati Oceanos, Titan yang sulung untuk memujuknya agar menghimpunkan adik-beradik yang lain dalam menentang Ouranos. Namun, Oceanus merupakan seorang yang penakut.Kemudian, Gaea beralih pula kepada Cronos, Titan yang paling bongsu. Beliau meminta agar Cronos memerangi bapanya dan mengambil-alih kepimpinan ke atas seluruh ciptaan. Gaea juga meminta bantuan Cronos agar membebaskan adik-beradiknya yang dipenjarakan di Tartaros. Permintaan tersebut dipersetujui oleh Cronos.Gaea kemudiannya menghasilkan sebilah sabit kebal (adamantine sickle) dan memberikannya kepada Cronos yang langsung sahaja menghimpunkan adik-beradik Titan-nya. Dengan sekali serangan, Cronos dan adik-beradiknya berhasil menundukkan Ouranos, memotong alam kelaminnya lalu mencampaknya ke laut.

Daripada darah Ouranos yang tumpah ke bumi, tiga jenis makhluk terlahir iaitu Gigantes, Furies dan Meliae. Daripada titisan darah yang mengalir dari alat kelamin yang tenggelam ke dasar laut itu pula lahir Dewi Aphrodite.Ketika Ouranos hampir menghembuskan nafas terakhirnya, beliau sempat berbisik ke telinga Cronos dan menyatakan bahawa anaknya itu bakal menerima nasib yang sama dengannya iaitu akan digulingkan oleh anak sendiri. Memenuhi hajat ibunya Gaea, Cronos kemudian membebaskan Hecatonchires dan Cyclopes lalu mengambil-alih takhta sebagai Raja Segala Ciptaan dan mengahwini adiknya, Rhea.ZAMAN CRONOSPada ‘Zaman Cronos’, para Titan berharap agar dunia menjadi lebih baik berbanding sebelumnya. Namun, keperibadian Cronos saling tidak tumpah seperti Ouranos. Cronos malah menelan zuriatnya di saat mereka lahir kerana khuatir suatu hari nanti mereka akan menggulingkannya sebagaimana yang diramalkan. Lebih daripada itu, Cronos turut memenjarakan semula Hecatonchires dan Cyclopes yang dahulunya beliau pernah berjanji kepada Gaea untuk bebaskan mereka. Semuanya ini semata-mata disebabkan kerana rasa paranoid.Sama seperti bapanya sebelum ini, Cronos juga berhajat untuk mencipta makhluk sempurna yang akan mengasihi dan memujanya. Oleh kerana itu, beliau pun mencipta manusia daripada emas. Di mata anak-anaknya, Cronos adalah seorang tirani yang kanibal. Namun bagi manusia-manusia emas ciptaan Cronos, beliau dianggap sebagai dewa pencipta yang menjadi tempat perlindungan.Manusia-manusia emas ini menjalani kehidupan seperti dewa – tidak kenal erti susah dan derita. Walaupun mereka dikurniakan hayat yang panjang, manusia-manusia ini masih tetap bersifat fana dan akan disapa maut. Apabila mereka meninggal dunia, mereka dibenarkan untuk kekal di dunia sebagai roh atau semangat yang dikenali sebagai daimons (demon; hantu). Cronos memberikan musim bunga yang tiada penghujung sebagai tempat tinggal mereka.Namun, ketika Cronos leka dengan manusia-manusia emas ciptaannya itu, Rhea melarikan diri ke sebuah gua yang terletak di Gunung Dicte untuk melahirkan Zeus secara rahsia. Zeus kemudiannya diasuh oleh beberapa nymph yang bernama Adasteia dan Ida sambil dilindungi oleh sejumlah makhluk yang dikenali sebagai Curetes. Curetes ini memukul-mukul lembing mereka pada perisai untuk menyembunyikan suara Zeus si bayi agar tidak didengari oleh Cronos.Ketika Rhea pulang, beliau membawakan batu yang dibalut dengan pakaian lalu memberikannya kepada Cronos. Tanpa berfikir panjang, Cronos pun terus sahaja menelannya.

Sebaik sahaja Zeus meningkat dewasa dan cukup umur, beliau kembali ke kerajaan Cronos dengan menyamar sebagai seorang hamba. Beliau meraih bantuan Metis, puteri Oceanos yang memberikannya cecair campuran arak dan biji sawi untuk Zeus berikan kepada Cronos. Menurutnya, campuran tersebut akan membuatkan Cronos muntah besar lalu membebaskan adik-beradik Zeus yang telah ditelan.Apabila masa yang sesuai tiba, Zeus pun menitiskan campuran itu ke dalam cawan Cronos lalu mengakibatkannya memuntahkan kesemua adik-beradik Zeus. Sebaik sahaja kesemua adik-beradik Zeus dibebaskan, mereka pun melarikan diri dan berlindung di Gunung Olympus.PERANG TITANPerang Titan atau Titanomachy merupakan suatu tempoh peperangan panjang antara para Titan yang diketuai oleh Cronos dan para dewa di bawah kepimpinan Zeus yang kini menggelar diri mereka sebagai Dewata Olympia. Konflik yang berpanjangan selama sedekad ini kemudiannya berakhir dengan kekalahan Cronos dan kenaikan Zeus sebagai raja dewa menerusi kelicikannya dalam hal politik dan peperangan.Untuk menewaskan para Titan, Zeus memerlukan bantuan para dewa yang memiliki kekuatan yang berganda lebih besar berbandingnya. Hanya terdapat dua kumpulan dewata sahaja yang mampu menghadirkan kegerunan buat Ouranos dan Cronos. Kumpulan yang dimaksudkan ini adalah Hecatonchires si makhluk seratus tangan dan Cyclopes si makhluk bermata satu yang masing-masing dihumban dan dipenjarakan oleh Ouranos dan Cronos.Lantas, Zeus pun mengembara ke Tartaros untuk membebaskan mereka dan membunuh Campe, makhluk yang ditugaskan untuk mengawal mereka di Tartaros. Sebaik sahaja Zeus berjaya membebaskan Hecatonchires dan Cyclopes, beliau tidak berbasa-basi dan langsung meminta bantuan mereka untuk menjatuhkan Cronos.Kedua-dua kumpulan itu mengutarakan persetujuan mereka dengan syarat, Zeus berjanji untuk memenjarakan para Titan di Tartaros. Syarat tersebut diterima oleh Zeus, maka Hecatonchires dan Cyclopes pun membantu dewata Olympia.

Dengan bantuan mereka, Zeus memperoleh persenjataan artileri yang dihasilkan oleh Hecatonchires. Senjata ini berupaya melontar ribuan batu ke arah para Titan. Zeus juga dikurniakan panah petir yang dicipta oleh Cyclope. Selain itu, Cyclope juga menghasilkan sebuah topi khas buat Hades dan sebuah trisula buat Poseidon. Lebih daripada itu, Zeus turut memperoleh Themis dan Prometheus si Titan sebagai sekutu dalam peperangan tersebut.

Dewata Olympia dan para sekutu mereka berjaya menewaskan para Titan lalu mereka dihumban serta dipenjarakan di dalam Tartaros. Zeus kemudiannya melantik Hecatonchires sebagai pengawal penjara.Beliau sendiri mengambil-alih kepimpinan ke atas seluruh ciptaan. Saudaranya, Poseidon diberikan hak pemerintahan ke atas laut sementara Alam Kematian pula ditadbir oleh Hades. Pada masa-masa inilah Zeus mengahwini Metis, yang menjadi isteri pertamanya.Tindakan pertama Zeus sebagai dewata tertinggi Olympus adalah memusnahkan saki-baki manusia emas. Namun, Prometheus menyimpan rasa simpati terhadap mereka.PENGKHIANATAN PROMETHEUS DAN ZAMAN OLYMPUSPara Titan memiliki pertalian dengan manusia, memandangkan ciptaan tersebut merupakan keseimbangan antara kekurangan dan kesempurnaan yang Ouranos mahukan. Disebabkan itu, Zeus dan para dewata Olympia memandang manusia-manusia ini sebagai tinggalan kegemilangan Zaman Cronos.Prometheus secara rahsia mencipta manusia semula, namun kali ini daripada bumi dan air. Prometheus berhajat untuk memelihara legasi berupa manusia yang Cronos mulakan. Walaupun manusia ciptaan Prometheus ini tidaklah sehebat ciptaan asal Cronos, mereka tetap jua tampil mengagumkan. Manusia-manusia ini dipanggil sebagai manusia perak, dan bukannya manusia emas. Akalnya juga lebih lemah berbanding maunsia ciptaan Cronos.

Prometheus mengajarkan manusia-manusia ini setiap kemahiran yang ada, dari perubatan, ilmu kira-kira, navigasi dan juga ramalan. Prometheus turut mengajarkan cara menyalakan api dan kelebihan-kelebihannya, di mana ilmu ini beliau simpan di dalam setangkai adas (fennel stalk) dengan tujuan untuk merahsiakannya daripada Zeus.

Manusia-manusia perak ini sangat menghargai kurniaan berupa api itu. Lantas, mereka pun memuliakan dan memuja Prometheus sampai tahap memberi korban haiwan yang besar-besar. Namun ketika mereka mempersembahkan korban sebegitu, Zeus mendengar kelakuan mereka dan lantas menyedari perbuatan khianat yang dilakukan oleh Prometheus.Sebagai hukuman, Zeus memerintahkan Hephaistos agar memaku Prometheus di Gunung Caucasos di mana pada setiap hari, seekor helang akan memakan hati Prometheus sehingga habis. Hati tersebut kemudiannya tumbuh semula pada waktu malam dan helang itu kembali semula untuk memakannya lagi dan lagi. Hukuman ini berlaku secara berterusan, sehinggalah muncul Heracles di Zaman Perwira.

Zeus kemudiannya melanjutkan penderitaan manusia-manusia perak. Beliau membahagikan tahun kepada empat musim, yang mana hal ini membuatkan manusia mula menanam bijirin dan bersusah-payah mencari tempat berteduh. Jika mereka meninggal dunia, Zeus menghantar roh mereka kepada Hades dan tidak lagi menjadikan mereka sebagai semangat atau hantu di muka bumi. Namun, penderitaan mereka tidak berakhir setakat itu.Zeus memerintahkan Hephaistos aar mencipta seorang manusia yang telah diubah sifatnya di mana ia mengandungi segala macam penipuan dan ketidaksenangan. Manusia ini dikenali sebagai Pandora.Sebelum Prometheus dipaku di Gunung Caucos, beliau khuatir Zeus akan menyedari hakikat tentang manusia-manusia ciptaannya. Justeru itu, beliau berpesan kepada adiknya, Epimetheus agar menjaga manusia perak sepanjang ketiadaannya dan berwaspada dengan sebarang hadian pemberian dewata Olympia.Namun, Epimetheus diperdaya oleh Hermes yang menghadiahkannya Pandora. Jika dicantumkan kenyataan daripada versi Babrios dari kurun ke-2M dan Hesiod dari kurun ke-4SM, dapat disimpulkan bahawa Pandora mempunyai satu balang besar yang di dalamnya diisi dengan segala perkara yang baik mahupun jahat.Sebaik sahaja balang ini dibuka, segala kejahatan terlepas ke dunia sementara segala yang baik pulang hilang. Apa yang tinggal hanyalah harapan, yang masih tersisa untuk terus membantu manusia-manusia perak menghadapi kejahatan-kejahatan yang tidak dapat dinampak.Selepas menyaksikan nasib yang diterima oleh Prometheus dan kejahatan-kejahatan yang dilepaskan oleh Pandora, manusia-manusia perak enggan memuliakan dan memuja Zeus. Sebagai balasan, Zeus pun menghapuskan mereka semua dari muka bumi.MANUSIA GANGSA CIPTAAN ZEUS DAN BANJIRPada Zaman Olympus, Zeus berhasrat untuk mencipta semula manusia yang memiliki rupa bentuk sepertinya. Beliau merasakan bentuk tersebut jauh lebih sesuai berbanding manusia-manusia ciptaan Titan. Kali ini, manusia dicipta daripada kayu keras pokok ash (sejenis pokok dari genus fraxinus). Manusia-manusia ini sangat gemar berperang dan memiliki tubuh yang kuat.Mereka memiliki ilmu kaji logam dan pengetahuan tentang api. Mereka juga mahir membina rumah dan baju perisai daripada gangsa. Apa yang dilaparkan oleh mereka hanyalah untuk menjamah daging dan menumpahkan darah dengan berperang. Tidak seperti manusia-manusia sebelum ini, mereka memuliakan dan memuja Zeus sebagai pencipta dan membenci para Titan.Namun, manusia-manusia gangsa ini berterusan menggunakan kesemua haiwan, logam dan sumber bumi sampaikan melebihi dari yang sepatutnya. Hal ini membuatkan dewata Olympia sentiasa sibuk dan Zeus sendiri semakin jemu dengan kedegilan mereka. Lantas, beliau memutuskan untuk membersihkan bumi dengan banjir besar.Dengan kebijaksanaan Prometheus, beliau sempat melahirkan seorang anak lelaki yang bernama Deucalion. Deucalion ini berkahwin dengan Pyrrhea, anak perempuan Pandora. Kedua pasangan ini memerintah kerajaan Phthia. Mereka dimaklumkan tentang rancangan Zeus yang mahu membanjirkan bumi, lalu mereka pun menghasilkan sebuah peti besar yang diisi dengan bekalan.Sebaik sahaja hujan mula turun dengan lebat, Deucalion dan Pyrrhea segera masuk dan menutup peti yang mereka bina. Zeus membanjirkan bumi dengan hujan lebat yang tidak pernah berlaku sejak zaman Pontus, si laut lahir.Deucalion dan Pyrrhea dibawa meredah laut selama sembilan hari penuh sehinggalah mereka berlabuh di Parnassos. Pada masa itu, hujan sudah pun berhenti. Maka, Deucalion dan Pyrrhea keluar dari peti. Selepas mengekspresikan kesyukuran kerana masih diberi peluang untuk hidup, Deucalion memuja Zeus dan mengorbankan haiwan sebagai persembahan.Zeus tersentuh dengan sembah korban yang mereka lakukan, lantas mengurniakan Deucalion dan Pyrrhea satu hajat untuk dipenuhi. Mereka berdua sememangnya menyimpan rasa simpati terhadap manusia gangsa yang selama sembilan hari suntuk, mereka mendengar jeritan-jeritan mereka yang mati lemas ditelan banjir. Justeru itu, mereka sama-sama berhajat untuk menciptakan manusia semula.Walaupun terkejut dengan permintaan itu, Zeus tetap jua terikat dengan kewajipan untuk memenuhi permohonan tersebut. Maka, Deucalion dan Pyrrhea pun mencipta manusia daripada batu. Kumpulan manusia ini kemudiannya melahirkan Zaman Wira, zaman di mana manusia hidup bersama dengan makhluk separa-dewa. Setelah hilangnya wira-wira ini, datang pula manusia dari Zaman Besi yang daripada zaman inilah semua manusia moden berasal.

HESIOD MENUKILKAN MITOS PENCIPTAAN YUNANIDalam kegelapan pengetahuan tentang hari-hari di zaman purba, para muse (pemberi ilham) meniupkan inspirasi kepada seorang pengembala kambing yang bernama Hesiod untuk menulis tentang hikayat ini agar manusia terus memperingati zaman-zaman tersebut. Seandainya hikayat tentang Perang Titan ini benar-benar berlaku, maka para dewa yang muncul di dalam hikayat ini tidak lain adalah sebuah keluarga yang memiliki satu sifat lazim, iaitu perampas kuasa yang terus-menerus terlibat dalam konflik dan sengketa.Hesiod menyebutkan Titan sebagai yang bertanggungjawab menciptakan manusia. Bermula dari Cronos hinggalah Prometheus dan kemudiannya, Deucalion dan Pyrrhea, kelihatan seolah-olah kemenjadian manusia semakin lama semakin buruk sifat dan bentuknya. Walau bagaimanapun, manusia secara keseluruhannya diciptakan bersandarkan bentuk dan keperibadian Titan yang mengasihi mereka, dan bukannya para Olympia yang membenci mereka.TERJEMAHAN DARI: B.B. Wagner. (13 Oktober 2019). Battle of the Gods, When Titans Took on Zeus. Ancient Origins.https://www.ancient-origins.net/myths-legends-europe/titanomachy-0012714


Peristiwa 101045 – Sarawak Di Ambang 13 Mei

SEBAGAI sebuah negeri yang rakyatnya terdiri daripada pelbagai kaum dan agama, Sarawak sehingga ke saat ini masih lagi terkenal dengan toleransi kaum dan perpaduannya yang utuh.  Hakikatnya bukanlah senang untuk membina akan hal sedemikian sehingga ianya mampu menjadi kebanggaan kita semua.  Dalam pada itu mungkin ramai antara kita terlalu selesa didodoikan bahawa perpaduan Sarawak itu semuanya “mojor joros” belaka sehingga menidakkan bahawa suatu waktu dahulu itu pernah terjadi satu peristiwa yang seakan-akan cerita tragedi 13 Mei yang berlaku di bumi Malaya.

Peristiwa 10/10/45 adalah antara satu sejarah hitam yang pernah berlaku di Sarawak iaitu usai sahaja tamatnya Perang Dunia Kedua berlaku.  Tatkala itu, Sarawak adalah dibawah pemerintahan tentera yang mana menyaksikan Tentera Australia tiba di Sarawak bagi mengekalkan keamanan selepas pasca perang.  Peristiwa 10/10/45 adalah satu pergaduhan besar yang berlaku antara kaum Cina Sarawak menentang kaum Melayu Sarawak di Kuching pada masa itu.

Menguak pintu sejarahnya peristiwa hitam ini sebenarnya sudahpun bermula di ketika musim Jepun merentah Sarawak.  Kita sendiri mengetahui bahawa di ketika pendudukan Jepun, kaum Cina adalah antara kaum yang sering menjadi sasaran mudah kekejaman pentadbiran Tentera Jepun.  Dek kerana ada sejarah hitam antara Indo-Cina dan Jepun maka ianya turut terpalit pada penghidupan masyarakat Cina di Sarawak pada masa itu.

Dalam pada itu semasa saat akhir pendudukan Jepun di Sarawak menyaksikan Jepun yang pada mulanya masih mendapat sokongan dari Melayu dan Iban Sarawak telah mula dibenci.  Ini kerana diambang kehilangan kuasa lebih-lebih lagi banyak kapal-kapal perang Jepun tenggelam dek kerana dihentam berhabis-habisan oleh Tentera Perikatan di lautan menyaksikan Jepun sudah tertekan sehingga mereka turut menjadi masyarakat tempatan Melayu mahupun Iban menjadi mangsa.

Menurut sejarahnya pada ketika itu, masyarakat Iban amat membenci Jepun kerana tentera-tentera Jepun telah menggunakan kekerasan keatas petani-petani Iban bagi mendapatkan bekalan beras daripada mereka.  Selain itu kerana bimbang masyarakat Iban bangun menentang mereka, segala bentuk senjata seperti senapang patah dan sebagainya pula diharam dan dirampas dari mereka sehingga memaksa masyarakat Iban begitu sukar untuk keluar memburu iaitu antara kepakaran mereka dari dahulu sehingga sekarang.

Sementara untuk masyarakat Cina di Sarawak pula setelah Jepun menyerah kalah pula ditanamkan dengan dogma bahawa sebenarnya yang membantu kekalahan Jepun pada masa itu adalah Kerajaan Chiang Kai-Shek.  Ini kerana Kerajaan Chiang Kai Shek pada masa Perang Dunia Kedua berlaku juga adalah antara mereka yang berada di blok kerajaan tentera bersekutu.

Dek kerana itulah apabila Tentera Australia mula memasuki bandar-bandar di Sarawak pada masa itu, mereka terkejut dengan sambutan meraikan pengunduran Jepun dengan bersimpang siurnya bendera-bendera Negara China di seluruh pelusuk bandar di Sarawak lebih-lebih lagi Kuching dan Sibu pada masa itu.  Dan sambutan kemenangan itu langsung sudah melupakan bendera sebenar Kerajaan Sarawak yang seharusnya dinaikkan.

Apa yang dilakukan oleh masyarakat Cina di Sarawak itu menimbulkan rasa tidak senang hati kaum Melayu dan etnik yang pelbagai di Sarawak pada masa itu.  Hal ini bukan sahaja terjadi di bandar-bandar besar malah juga di daerah terpencil seperti di Saratok, Betong dan Simanggang.  Sekali lagi apa yang dilakukan oleh masyarakat Cina di ketiga-tiga daerah ini telah mewujudkan rasa kurang puashati masyarakat Iban yang merupakan majoriti penduduk di daerah tersebut.

Akhirnya rasa ketidakpuasan hati ini sudah tidak mampu dibendung lagi apabila pada 10 Oktober 1945, tiang-tiang bendera serta banner-banner yang mengarah kepada mengagungkan Kerajaan Chiang Kai-Shek telah diturunkan oleh masyarakat Iban di ketiga-tiga daerah tersebut lalu dinaikkan bendera Sarawak yang sebenarnya.  Maka bermulalah episod jeling menjeling dan bertikam lidah antara masyarakat Iban dan Cina pada masa itu sehingga membangkitkan suasana tegang antara mereka.

Itu ceritanya di Saratok, Betong dan Simanggang manakala lain pula yang berlaku pada tanggal 10 Oktober 1945 di Kuching.  Pada hari itu iaitu sekitar jam 9.30 pagi diceritakan hampir 1,000 orang masyarakat Cina di Kuching sudah mula berhimpun di jalanraya sekitar Brooke Dockyard dan Main Bazaar.  Jumlah yang ramai dari masyarakat Cina pada masa itu adalah untuk memulakan pergaduhan dengan kaum Melayu Sarawak di Kuching.

Tindakan rusuhan pada masa itu akan dimulai dengan menyerang masjid-masjid dan perkampungan Melayu sekitar kawasan tersebut.  Dan akibat daripada itu juga menyaksikan masyarakat Melayu di Kuching telah mula menyusun barisan mereka malah bila-bila masa sahaja sekiranya ia berlaku, mereka tidak akan berpeluk tubuh malah akan berhabis-habisan mempertahankan maruah bangsa dan agama mereka dari diperlekeh-lekehkan.  Ini kerana masyarakat Cina pada ketika itu menuduh masyarakat Melayu sebagai pembelot kepada Kerajaan Sarawak.

Dan bersyukurlah kita, suasana tegang ini langsung tidak mengorbankan sebarang jiwa dari kedua-dua pihak kerana Tentera Australia telah bertindak lebih pantas.  Tentera-tentera Australia telah dikerahkan untuk bersiaga di Kuching dan menangkap siapa sahaja yang cenderung untuk membuat onar pada masa itu.  Segala senjata juga turut dirampas dan seterusnya perintah berkurung 24 jam telah berkuatkuasa di Kuching serta merta.

Walau pergaduhan besar ini mampu dileraikan buat seketika namun rasa tidak puashati di kalangan masyarakat Cina dan Melayu Sarawak tetap sentiasa ada cuma disimpan di dada.  Tatkala inilah pemimpin-pemimpin tersohor kedua-dua kaum ini memainkan peranan bagi menjernihkan suasana.  Dikatakan Baba Ong Tiang Swee sebagai pemimpin Cina Kantonis Kuching telah duduk semeja dengan Datuk Pahlawan Abang Haji Mustapha Moasili, seorang pemimpin Melayu Kuching telah seia sekata menandatangani perjanjian perdamaian.

Inilah peristiwa 10/10/45 yang berlaku di Sarawak yang menyerupai Tragedi 13 Mei kerana melibatkan rasa kurang puashati antara tiga kaum di Sarawak.  Walaupun aksi-aksi gasar kedua-dua kaum tidak dilestarikan mengikut apa yang dirancang namun api di dalam sekam itu jangan pernah dianggap enteng.  Sekiranya ia berlaku mungkin sejarah kita di Sarawak agak berbeza seperti sekarang.

Jadi, pelajarilah segala sejarah kerana kita sebagai rakyat Malaysia amnya dan Sarawak khususnya sudah terlalu cenderung dengan mainan isu agama mahupun anti bangsa itu ini dan sebagainya.  Nenek moyang kita cukup mempertahankan toleransi kaum dan agama kita dan jangan sesekali kita sebagai satu generasi yang ada segala serba-serbi kemudahan dan kesenangan terbuai dengan mainan politik sesetengah pihak.

Kita dahulukan kesatuan kita sebagai urang Sarawak dan malulah kita hanya gah sebagai rakyat Sarawak yang bersatu padu duduk semeja dengan makan di restoran sahaja sedangkan minda kita sudah mula menular menjadi orang Sarawak yang “racist”. Orang Sarawak semuanya bersaudara lihatlah sahaja di dalam keluarga Cina pasti ada keturunan Melayu atau Iban atau Bidayuh dan sebaliknya menjadi anggota keluarga kita.  Cubit paha kanan, paha kiri juga terasa.

Bersatu kita teguh, bercerai kita roboh! Sejarah mengajar kita.

-HB-

#KamekSayangSarawakBah!


Operation ChavÍN De Huantar – Insiden Tebusan Tupac Amaru

Krisis di Kedutaan Jepun ini bermula pada 17 Disember 1996 di Lima, Peru, apabila 14 anggota Túpac Amaru Revolutionary Movement (MRTA) menahan tebusan yang terdiri daripada diplomat, pegawai kerajaan dan tentera serta eksekutif perniagaan yang menghadiri sebuah majlis di kediaman rasmi Duta Jepun ke Peru – Morihisa Aoki , sempena sambutan hari ulang tahun ke- 63 Maharaja Akihito. Lokasi tepat kejadian adalah di San Isidro.

Selepas menjadi tebusan selama 126 hari, kebanyakan tebusan telah dibebaskan dan selebihnya pada 22 April 1997, dalam satu serbuan oleh Komando Pasukan Bersenjata Peru. Dalam serbuan tersebut, seorang tebusan terbunuh bersama-sama 2 orang komando dan semua militant MRTA.

Bagaimana Ia Bermula

Kumpulan gerila dilaporkan telah meletupkan sebuah lubang di dinding kediaman duta tersebut pada sekitar jam 2020, 17 Disember walaupun bangunan itu dikawal oleh 300 anggota polis bersenjata dan pengawal peribadi. Bangunan tersebut dikelilingi tembok setinggi 12 kaki serta jeriji di semua tingkap, dengan kebanyakan cermin tingkapnya bersifat kalis peluru, serta pintu yang mampu menahan impak letupan grenad. Berita kejadian  tersebut telah membuatkan pasaran saham Peru merudum serta-merta.

Pada 22 Disember, Presiden Fujimori telah melakukan sidang media pertama tentang insiden tersebut. Ucapannya disiarkan sejurus selepas ketua MRTA, Néstor Cerpa Cartolini mengumumkan mereka akan melepaskan tebusan yang tidak ada kaitan dengan kerajaan Peru. Dalam bulan seterusnya, mereka telah melepaskan kesemua tebusan wanita dan lelaki. Hanya  72 orang yang terus ditahan.

Pasukan Palang Merah kemudian menjadi orang tengah di antara kerajaan dan pasukan pemberontak itu. Antara yang terus ditahan adalah pegawai tinggi Pasukan Keselamatan Peru termasuk Máximo Rivera – Ketua Pasukan Anti-Teroris Peru (DIRCOTE), dan bekas Ketua Polis Carlos Domínguez. Selain itu turut ditahan adalah Alejandro Toledo, yang kemudian menjadi Presiden Peru serta Javier Diez Canseco – seorang ahli kongres sosialis Peru. 24 tebusan Jepun termasuk ibu dan adik Fujimori sendiri.

Tuntutan pemberontak adalah :

Kumpulan gerila tersebut dikatakan terdiri daripada pemuda berusia sekitar 20-an dan anggota pasukan khas komando. Dikatakan juga bahawa bilik-bilik di dalam bangunan tersebut telah dipasang bom termasuk di bahagian bumbung, dan pemberontak memakai beg galas yang diisi letupan yang boleh diaktifkan dengan menarik kord pada dada mereka serta mempunyai kelengkapan kereta kebal.

Usaha rundingan dijalankan, termasuk perbincangan antara Fujimori dan Presiden Cuba – Fidel Castro, namun pada 17 Januari, ia terpaksa ditangguhkan. Pelbagai usaha lain telah dijalankan, termasuk usaha pasukan Peru yang memainkan muzik dan rayuan supaya tebusan dibebaskan, namun disambut semburan tembakan senjata oleh pemberontak. Fujimori juga telah berbincang dengann beberapa orang Presiden dan Perdana Menteri negara lain bagi mengusulkan suaka untuk kumpulan tersebut sekiranya mereka bersetuju membebaskan tebusan tetapi semua usaha tidak berhasil.

Pada bulan Februari, suratkhabar Peru – La República, melaporkan tentang kewujudan satu rancangan rahsia oleh kerajaan yang membabitkan penglibatan terus pasukan US. Pelan tersebut dikatakan telah diolah oleh Agensi Perisikan Tentera Peru dan dihantar kepada Fujimori. Pada 17 Februari, The New York Times menulis – “Pembabitan US dalam serangan tersebut adalah penting. Mengikut pelan tersebut,  anggota komando akan didatangkan daripada Peruvian Army’s School of Commandos dan United States Southern Command, berpengkalan di Panama.”

MRTA membatalkan rundingan dengan kerajaan pada Mac selepas mendengar bunyi bising daripada bawah bangunan tersebut. Suratkhabar Peru mengesahkan perkara tersebut dengan mengatakan polis sedang menggali terowong di bawahnya. Ia cuba dikaburi oleh pihak polis dengan memainkan musik kuat daripada pembesar suara dan ditambah oleh pergerakan bising kereta kebal di jalan-jalan berhampiran. Operasi tersebut dikenali sebagai Operation Chavín de Huantar.

Apa yang berlaku?

– salah seorg tebusan, Laksamana Angkatan Laut Peru – Admiral Luis Giampietri diberikan set kecil radio dua-hala  dengan arahan terkod untuk memberikan amaran kepada semua tebusan sebelum operasi bermula. Mereka diarahkan menjauhi semua gerila MRTA

– pakaian berwarna cerah dimasukkan secara rahsia ke dalam bangunan bagi membezakan tebusan dengan pemberontak yang berpakaian gelap

– Cerpa sendiri tanpa sedar telah membantu usaha menyelamat apabila mengarahkan semua tebusan dibawa ke tingkat 2 selepas mendengar bunyi bising daripada bawah bangunan

– alat pendengaran canggih telah diseludup secara sulit ke dalam bangunan melalui buku, botol air dan permainan dalaman. Giampietri dan lain-lain pegawai tentera diberikan tugasan meletakkan alat-alat ini di tempat strategik untuk pasukan penyelamat mencuri dengar perbualan pemberontak

– sebuah model bangunan tersebut telah disediakan bagi membantu rancangan kemasukan pasukan penyelamat

– pada 22 April 1997, pasukan 140 org komando Peru telah dikumpulkan dalam satu unit ad-hoc dinamakan Chavín de Huantar dan menjalankan serangan. Pada 15:23 tengahari tersebut, operasi bermula

– 3 letupan serentak diledakkan di dalam 3 bilik- bilik berlainan di tingkat 1, membunuh 3 pemberontak serta merta – 2 lelaki dan 1 wanita

– melalui lubang yang telah terbentuk akibat letupan itu, serta 2 letupan lain, 30 anggota komando menyerbu bangunan tersebut dan mengejar saki baki pemberontak sebelum mereka sampai ke tingkat 2

– 2 pergerakan lain dijalankan serentak dengan letupan-letupan itu. Dalam letupan pertama, 20 komando menyerang terus pintu hadapan untuk menyertai rakan-rakan mereka yang telah berada di dalam. Di belakang mereka adalah pasukan kedua yang telah membawa dan meletakkan tangga di dinding belakang bangunan

– satu lagi kumpulan komando keluar daripada terowong yang sampai ke laman belakang kediaman tersebut. Mereka terus mandaki tangga yang telah diletakkan. Tugas mereka adalah untuk meletupkan pintu kalis grenad di tingkat 2, yang mana akan menjadi laluan bagi menyelamatkan tebusan, serta membuat 2 bukaan di bumbung supaya mereka boleh membunuh anggota pemberontak sebelum pemberontak itu membunuh tebusan

– kesudahannya, semua 14 anggota MRTA terbunuh, manakala 1 tebusan(Dr. Carlos Giusti Acuña, anggota mahkamah agung yang mempunyai masalah jantung) telah meninggal dunia , manakala 2 anggota – Lieutenant Colonel Juan Valer Sandoval dan Lieutenant Raúl Jiménez Chávez terkorban.

Menurut Agensi perisikan US, anggota MRTA, Roli Rojas didapati cuba melarikan diri dengan berjalan keluar bersama-sama tebusan. Seorang komando terlihatnya, membawanya ke belakang bangunan dan membunuhnya dengan semburan senjata automatik di kepala.

DATUK AHMAD MOKHTAR SELAT

Beliau merupakan salah seorang tebusan yang terlibat di dalam insiden tersebut. Ketika itu, beliau adalah duta Malaysia ke sana pada tahun 1996. Buku yang menceritakan insiden dan pengalaman beliau, bertajuk “Tupac Amaru Hostage”, telah diterbitkan pada tahun 1997. Sebelum dilantik sebagai duta dan terlibat dalam insiden tersebut, beliau merupakan pengarah operasi yang terlibat dalam usaha menyelamatkan rakyat Malaysia dari Kuwait dan Iraq semasa Perang Teluk 1991.

Al-fatihah kepada beliau yang menghembuskan nafas terakhir malam 21 januari 2015i…=WRA=